text:
Á tingfundi 20. mars 2019 svaraði landsstýrismaðurin í uttanríkis- og vinnumálum, Poul Michelsen, fyrispurninginum soleiðis:
Til 1)
Føroya Tele hevur søkt um at fáa eitt royndarloyvi at seta upp 5G-tøkni. Umsóknin er framvegis til viðgerðar hjá Fjarskiftiseftirlitinum, sum er avvarðandi myndugleiki. Tað er trupult at siga, nær endalig støða verður tikin til umsóknina. Fjarskiftiseftirlitið roknar við, at tað fer at taka nakrar mánaðir at viðgera umsóknina, tí viðkomandi partar skulu hoyrast, og tað ber ikki til at siga, hvat kemur fram undir einari slíkari hoyring.
Í umsóknini verður biðið um loyvi til at brúka 200 MHz á 3,5 GHz-bandinum til 5G. Hetta er sama frekvensband, sum varð brúkt til WiMAX-breiðbandsnet í Føroyum frá 2005 til 2016. Í hesum ítøkiliga førinum er talan sostatt ikki um sterkari frekvensir ella nýggj frekvensøki enn tað, sum fyrr hevur verið tillutað í Føroyum.
Til 2)
Granskingin á økinum stuðlar ikki uppundir, at radiosignalir hava skaðilig heilsuárin, tá markvirðini verða hildin. Við støði í granskingini er tí ikki orsøk at halda, at radiosignalir ávirka heilsustøðuna hjá fólki, tí gransking hevur ikki kunnað víst, at samband er millum radiofrekvensir og krabbamein ella onnur skaðilig heilsuárin.
Tað er við støði í fjølbroyttum vísindaligum kanningum, at heilsumyndugleikar eru komnir til ta niðurstøðu, at eingin vísindalig vissa er fyri, at geisling frá tráðleysari tøkni er skaðilig fyri heilsuna. Deildin fyri Arbeiðs- og Almannaheilsu her í Føroyum hevur áhaldandi viðgjørt granskingina á økinum, og tey ávara ikki um skaðilig heilsuárin. Heilsustýrini í grannalondunum siga tað sama.
Heimsheilsustovnurin WHO kann við støði í granskingini heldur ikki vísa á, at geisling er skaðilig. Mælt verður kortini til, at tað verður granskað meira í hesum. Eitt ráð, sum WHO hevur sett, nevnt ICNIRP, hevur tikið nøkur fyrivarni og mælir til hámarksvirði. Føroya Tele og aðrir televeitarar í okkara grannalondum lúka hesi hámarksvirði.
Í Føroyum og aðrastaðni stúra fólk fyri avleiðingunum, sum kunnu standast av radiofrekvensum, nú ætlanin er at seta 5G-tøknina upp. Líknandi mótmæli hava eisini verið aðrastaðni, tá 3G-netið og 4G-netið vórðu sett upp. Av tí, at somu frekvensir eru brúktir í meira enn 25 ár, og ongar vísindaligar ábendingar eru um, at tað hevur skaðiliga ávirkan á heilsustøðuna hjá fólki, verður tað sum útgangsstøði ikki mett neyðugt at steðga hesum radiosignalum.
Til 3)
Sí svar til spurning 2.
Til 4)
Føroya Tele skal hava byggiloyvi frá avvarðandi myndugleika, áðrenn ein sendistøð verður sett upp. Avvarðandi myndugleiki er kommunan. Í sambandi við viðgerðina verður millum annað mett, um sendistøðin kann skemma umhvørvið ella ávirka grannarnar. Umsóknin kann eisini sendast til grannahoyring.
Uttanríkis- og vinnumálaráðið skilir, at tað kemur javnan fyri, at kommunurnar nokta at seta sendistøðina upp júst har, sum søkt verður um, men víst verður heldur til onnur støð.
Føroya Tele hevur upplýst fyri Uttanríkis- og vinnumálaráðnum, at 5G-sendistøðirnar verða í flestu førum tær somu, sum verða brúktar til verandi farnet.
Til 5)
Bæði WHO og heilsumyndugleikar her og í grannalondunum meta illgrunan um skaðilig heilsuárin frá geisling vera so veikan, at tað ikki er neyðugt at brúka fyrivarnisregluna fyri at steðga tøkniligu menningini í hesum føri. Her skal eisini gerast vart við, at Føroya Tele biður í hesum føri ikki um loyvi at nýta sterkari frekvensir ella nýggj frekvensøki.
Alt bendir á, at altjóða umrøðan av geisling ger, at tað verður skundað undir granskingina á økinum. Landsstýrið fer sjálvandi framhaldandi at fylgja teimum kanningarúrslitunum.
Málið avgreitt


c: text/html

text:
21. desember 2018Nr. 179
Løgtingslóg um broyting í løgtingslóg um serstakar treytir fyri fiskiskapi eftir makreli, norðhavssild og svartkjafti í 2018
(Leingjan av heimild at taka veiðigjald)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 172 frá 20. desember 2017 um serstakar treytir fyri fiskiskapi eftir makreli, norðhavssild og svartkjafti í 2018 verða gjørdar hesar broytingar:
1. Heitið á løgtingslógini verður orðað soleiðis:
“Løgtingslóg um serstakar treytir fyri fiskiskapi eftir makreli, norðhavssild og svartkjafti í 2018 og 2019”.
2. Í § 1, stk. 1 verður aftan á “2018” sett: “og 2019”.
§ 2
Henda løgtingslóg kemur í gildi 1. januar 2019.
Í Tinganesi, 21. desember 2018
Aksel V. Johannesen (sign.)
løgmaður
Lm. nr. 83/2018

robotstxt: allowed

filter: keep


text:
Saman kring landið alt um eina frælsa tjóð og einar javnar og skapandi Føroyar
Floksting Tjóðveldis verður hildið í Klaksvík næsta vikuskifti
Íslendski forsætisráðharrin Katrín Jakobsdóttir vitjar í Føroyum í sambandi við floksting Tjóðveldis, har hon verður gestarøðari.
Floksting Tjóðveldis 2018 verður í Tekniska skúla í Klaksvík fríggjadagin 6. og leygardagin 7. apríl undir heitinum "Saman kring landið alt – um eina frælsa tjóð og einar javnar og skapandi Føroyar".
Á flokstinginum verða øll tey týðandi málini, sum eru knýtt at høvuðsheitinum umrødd og viðgjørd. Hesi mál snúgva seg m.a. um burðardygd, náttúru og umhvørvi, frælsi, loysing, danska blokkin, størri ábyrgd og virðing fyri politisku skipanini, stovnsrøkt, betri heilsuverk, almennaverk og skúlaverk, umframt ein munagóðan økismenningarpolitikk, bert fyri at nevna nøkur av evnunum.
Fyrsti flokstingsdagur Flokstingið byrjar kl. 19 fríggjakvøldið, tá Petur í Gong aðalstjórnarformaður setir tingið. Síðan verður mentanarligt tiltak, sum Steintór Rasmussen skipar fyri.
Kl. 19.30 verður flokstingið skipað við tingformanni og tingskrivara, og sum siður er verður yvirlýsingartoymi valt.
Á skránni fríggjakvøldið er framløga av roknskapi, umrøða av innkomnum málum og atkvøðugreiðsla. Fríggjakvøldið endar við vali av starvsnevnd, grannskoðarum og tiltakslimum.
Annar flokstingsdagur Flokstingið byrjar leygarmorgunin kl. 8.30 við morgunmati. Kl. 9.30 verður formansfrágreiðing, og eftir formansfrágreiðingina verður politiskt orðaskifti um formansfrágreiðingina og politisku mál floksins.
Eftir matarsteðgin á middegi leygardagin, kl. 13.15, fer Katrín Jakobsdóttir, forsætisráðharri Íslands, at halda gestarøðu á flokstinginum. Eisini luttekur Steingrímur J. Sigfússon, forseti Altingsins á flokstinginum. Tað hevur í mong ár verðir fastur táttur, at íslendskir tinglimir frá teimum vinstru grønu vitja á árliga flokstingi Tjóðveldis. Somuleiðis vitja føroyskir tinglimir í Íslandi, tá systurflokkur Tjóðveldis í Íslandi hevur ársfund.
Landsstýrisfólk og tingmanning leggja fram Eftir gestarøðuna hjá Katríni verður tiltak, har landsstýrisfólk og tingfólk floksins fara at greiða frá teimum málum, ið tey arbeiða við, nú valskeiðið er farið at lækka, og teimum møguleikum, ið eru fyri at røkka á mál, sum ætlað.
Eftir framløgurnar hjá landsstýrisfólkunum og tingfólkum floksins, verður politiska orðaskiftið tikið uppaftur. Tá orðaskiftið er liðugt verður frágreiðing frá Unga Tjóðveldi, áðrenn yvirlýsing frá flokstinginum verður kunngjørd.
Stroyming Annar flokstingsdagur verður stroymdur, og til ber at síggja stroymingina á heimasíðuni hjá Tjóðveldi, tjodveldi.fo og á fjurtandi.fo. Byrjað verður at stroyma kl. 9.30 leygarmorgunin, tá Høgni Hoydal floksformaður heldur formansfrágreiðingina.
Veitsla Um kvøldið verður veitsla fyri øllum tjóðveldishugaðum.


text:
Í minsta lagi ein greining má avmarkast í hvørjum vallista. Vilt tú bert síggja eina ella nakrar fáar
greiningar, so marka bert hesar. G.G Marking verður ógildað við at halda CTRL-knappinum niðri, meðan músin
klikkir á tekstin.
Velja allar greiningar á listanum:
- Klikk á fyrstu greining á listanum, halt síðani á SHIFT-knappinum og END-knappinum ísenn.
Velja/frávelja greining á listanum:
- Trýst á CTRL-knappin og klikk samstundis við vinstra músaknapp á evnið, ið skal veljast ella fráveljast.
Velja meira enn eina greining íá listanum:
- Vel greiningar við at toga músina yvir greiningunum, meðan tú trýstir á vinstra músaknapp.
Tú kanst eisini klikkja á fyrstu greiningina og síðani halda SHIFT-knappinum niðri, meðan tú trýstir píl-upp ella píl-niður.
- Vel greiningar, ið ikki liggja saman, við at halda CTRL-knappinum niðri, meðan tú klikkir við vinstra músaknappi á tær
greiningarnar, tú vilt velja.
At leita eftir ávísum virði á listanum:
- Klikk á fyrstu greiningina. Skriva síðani fyrsta stavin í ynsktu greiningini. Gevur hetta ikki røttu greiningina, so skriva aftur
inntil tú fært rætta svarið. Eisini ber til at nýta pílarnar ella músaknappin at leita víðari.


text:
Sum býráðspolitikkari má eg viðmerkja.
Neyvan var býarbygging ella høvuðsstaðarbygging málið, tá fyrsta bygningsverkið, ið skuldi hava eftirlitið vid skipaferðsluni millum ‘Østersøen og Målaren”, sá dagsins ljós. Men vaksandi virksemi og seinni økt virksemi øllum hesum flutningi og uttanlandssamskifti viðvíkjandi, bleiv til ein skjótt vaksandi og størsta býin í Svøríki. Í 1634 tá kongshúsið, ríkisdagurin og centraladministration bleiv flutt og samlað á einum staði, gjørdist Stockholm til høvuðsstað.
Á sama hátt var Oslo ikki høvuðsstaður fyrr enn barnleysi kongurin doyði og beiggin Håkon, sum tá var búsitandi í Oslo, bleiv kongur. Hann avgjørdi í 1314, at býurin skuldi verða høvuðsstaður í landinum og at øll segl í ríkinum skuldu í varðveitslu hjá kanslaranum – landsins fyrisitingarliga leiðara. Kanslaraembætið var tengt at próvstaembæti, og henda samanrenning bleiv ein valdsmiðdepil, sum førdi til stóra tilflyting og býarvøkstur.
Ikki tí eg skal halda áfram og greiða frá høvuðsstaðar- ella stórbýaruppruna, ella rógva afturá okkara høvuðsstað og spyrja hví Havnin bleiv til Havnina.
Men tað tykist so, at ein landsumsiting við tilknýttum virksemi hevur verið samlað, og hevur trekt til sín fólk, førleikar, stórrakstrarfyrimunir og meira, ígjøgnum øldir.
At samanlíkna okkara smálandaviðurskifti við omanfyri, er nakað djarvt og kann man siga, at viðurskiftini, við nútíðarbrillum, ikki neyðvendugvís skulu síggja soleiðis út.
Tó skulu vit semjast um, at eitthvørt land má hava ein størri bý ella eitt kraftcentur, og í okkara føri hava vit júst knógvað okkum upp á hesi tjúgutúsund fólkini, sum avgjørt er eitt minimum fyri at røkka málinum um kraftcentur, býartrivna, tilflyting og vøkstur.
Og sostatt fáa øll okkara, ið hava lisið og lært uttanlands, valið – antin býarlív ella sokallað bygdalív. Flytir tú meira úr Havnini – verður ikki valið, men tað heila meira bygdalív.
Og hvønn ‘tiltrekkja’ vit tá úr útlandinum – ella hvørjar førleikar tiltrekkja vit?
Fáa vit fyrimunir – ‘dugnaskapskoncentratiónir og synergiir’?
Byggja vit land ella byggja vit bygdir?
Ella mugu vit ikki bæði?
Latið okkum semjast og standa saman um størstu avbjóðingina sum, ikki er Havnin mótvegis bygdunum, men Føroyar mótvegis umheiminum.
Alt annað er tann vísi deyði.
Tað er altíð dýrt at vilja tað sama sum flest hini – at búgva har hini vilja búgva. Men eg vil geva Elsebeth rætt í, at húsaprísirnir í Havnini eru ov høgir, at tað politiska handverkið ikki hevur nýtt nýggjastu amboðini og at man: bæði býar- og landspolitiskt, átti at ført ein tíðarhóskandi og fjølbroyttari bústaðarpolitikk, partvís bíðaði við almennum byggivirksemi, sum viðførdi prísvøkstur, ikki bert lat stuðul (rentustuðul) til eina íbúðarloysn, sethús, gjørdi lógarbroytingar, sum loyvdu ymsum eigaraformum
Og so framvegis.
Hetta var orsøkin til húsaprísirnar og ikki miðvís centralisering ella nýíløgur í Havnini, sum flestu eru av dagføringarligum slagi.
Við vón um samstarv og politiskt hugflog til bæði størri og minni kraftcentur – landinum og landastødd at frama.
Bergun Kass, býráðslimur


text:
Jan Müller á ONS í Stavanger
Tað er ikki á hvørjum degi, at Føroyar koma ovast á breddan í heimsins størsta oljublað, Upstream. Men tað gjørdu vit í morgun, tá ein serstøk útgáva av tess ONS-blað á oljumessuni í Stavanger sá dagsins ljós. Einki minni enn ein heil síða um føroyska og bretska oljuleiting og fyri at undirstrika týdningin málið hevur fyri londini - við stórari mynd av Poul Michelsen, landsstýrismanni í uttanríkis- og vinnumálum.
Undir yvirskriftini ”Faroese team up with UK to spur exploration” (Føroyar samarbeiða við Bretland fyri at menna oljuleiting), skrivar blaðið, at Føroyar og OGA (Oil & Gas Authority) samarbeiða um at marknaðarføra Open Door leitiútbjóðing á Atlantsmótinum.
Føroyar royna at skumpa undir oljufeløg fyri at fáa tey at fara undir aftur leiting í føroyskum sjógvi við eitt nú at samstarva við bretska Oil & Gas Authority fyri at fáa fyrimun av 31. útbjóðing, sum herfyri lat upp í Bretlandi m.a. í økjum, ið liggja upp at føroyska markinum.
Blaðið skrivar, at Føroyar hava latið upp aftur fyri eini Open Door skipan, sum loyvir oljufeløgum at søkja um øki til leiting eftir kolvetnum ymsa staðni á føroyska landgrunninum og her serstakliga øki, sum liggja tætt upp at markinum har suðuri og fyri eystan. Føroyskir myndugleikar vóna, at góðu leitiúrslitini á Cambo-kelduni skamt frá markinum fara at eggja oljufeløg til at hyggja eftir føroyska økinum.
Blaðið endurgevur eisini Poul Michelsen, landsstýrismann fyri at siga, at stigið til eitt samstarv millum Føroyar og Bretland at marknaðarføra økini báðumegin markið í senn er eitt frálíkt initiativ, sum kann koma at gagna báðum londunum.
Og Poul Michelsen sigur víðari, at hann vónar ikki, at tað er at taka munnin ov fullan, tá tosað verður um víðkan av økinum vestan fyri Hetland til ein stóran nýggjan oljulandslut, sum eisini fevnir um føroyska økið.
Upstream nevnir síðani leitingina við Føroyar, har bara tveir brunnar hava verið turrir. Restin hevur goymt olju men ikki í lønandi nøgdum.
Blaðið vísir síðani til kunning frá Jarðfeingi, sum fegið sær, at oljufeløg hyggja eftir leitiøkjum í norðara partinum av Rockall rennuni eins í økinum har norðuri við markið nær Fugloyarbanka. Her finnast strukturar í undirgrundini, sum ganga tvørtur um mark.
Jarðfeingi verður síðani endurgivið fyri at siga, at við marknaðarføringini av hesum økjum vónar Føroya landsstýri, at oljufeløgini fara undir at kanna ávís øki, sum kunnu goyma møguligar stórar olju- og gassgoymslur.


text:
Gjáarleiðin er ein 5 km langur teinur, sum gongur frá Skammrók, við Gjáarskarð og oman í dalin. Leiðin endar síðani í bygdini við Gjógv. Leiðin byrjar á eini hill og verður førd víðari upp á eitt skarð. Uppi á Gjáarskarði er útsýnið langt og flott yvir fjøllini og dalarnar rundanum. Tá leiðin er farin fram við Gjáarskarði, verður tann ferðandi førdur oman í dalin, har tann rúmliga upplivingin verður markerað av fjøllunum.
Bygdin Gjógv er eitt stórt ferðamál hjá ferðafólki í Føroyum. Bygdin kann bjóða ferðafólki flott útsýni og er ein serliga góður steðgur, tá ferðafólk ferðast á Sóljuleiðunum í norður partinum av Eysturoynni.
Sjálv bygdin er hæddarpunktið við Gjáarleiðini og er høvuðsorsøkin til, at Gjáarleiðin er vald at vera ein Sóljuleið.
Vegøksl og víkipláss: Eingin vegøksl á vegnum.
Asfalt: Vegurin er í ringum standi, og tá er tað ikki bert um asfaltið, ið er illa farið, men eisini aðrir vegalutir krevja ábøtur. Tann vaksandi tunga ferðslan til Gjáar hevur havt við sær, at vegurin hevur sett seg nógv við seinnu vegristina beint uttan fyri bygdina. Hol eru komin í asfaltið við hárnálabugan við Gjáarskarð. Fleiri breiðkingar av vegnum og víkipláss eru í ringum standi. Staðkend fólk hava gjørt vart við, at vegurin er í sera ringum standi, at hann er í ferð við at skrædna, og tí helst ikki tolir tyngri ferðslu so sum bussar.
Parkeringspláss og dvalarvikar: Í ringum standi.
Bilverja: Ikki skrásett.
Prestar: Ikki skrásett.


text:
Yrkjari: Jónleif Johannesen
- Gevið ljóð og lýðið á
Tað eg úr Halgubók sigi frá.
Niðurlag:
Alt meðan lindin hon stendur væl,
tað stendur ein lind í mín faðirsgarð,
hon er sær í rósum væl,
alt meðan lindin hon stendur væl.
- Nomi giftist í onnur lond
synir har knýttu kærleiksbond.
- Harrin hann lagaði lagnuna so
manni og synum sendi boð.
- Teir grivnir vóðu í døkka mold,
so syrgnar einkjur stóðu á fold.
- Nomi pakkar eigi sítt
Eg fari aftur til heimland mítt.
- Stillan Ruth pakkar við hennara lið
har tín leið gongur, eg fylgi við.
- Tungt var at liva sum einkja á fold
og ei eiga annað enn egið hold.
- Bóas bóndi átti gull og fæ
har til eitt hjarta á røttum stað.
- Hann sá tey fátæku svong og móð.
Hann átti føði í yvirflóð.
- Bóas til fólk sítt sigur so:
“Tit hoyri og lýðið míni boð”.
- Í morgin tá tit akurin skera,
mikið skal har eftir vera.
- Í morgin tá akurin savnast skal
tit savni saman, men leivi væl.
- Tit bundini bindi, men ei ruddi bø
Tit níggju binda og eitt verður sløð.
- Um kvøldið Ruth í bøin fór
hon sankar saman og byrðan gerst stór.
- Bóas hann møtir henni á leið.
hon fall til jarðar for honum neig.
- Statt upp kæra kvinna og svara mær.
er nakar maður ætlaður tær?
- Eg hevði ein mann, sum Harrin tók sær.
síðan eingin er ætlaður mær.
- Hjarta mítt leikar, sum toran slær.
Tað sigur greitt, tú ert ætlað mær.
- Ruth hugdi í hansara eygu fríð
tey vístu, at sálin var rein og blíð.
- Bønliga Ruth eg tali til tín
Vil tú verða kona mín.
- Ja, svarar Ruth, so fegin eg vil
sum kona hoyra hús títt til.
- Kvøldið legðist um slignan hól
Tey fevndust í roða av setandi sól.
- Úr teirra kærleika spretti hann
sum sigur yvir syndum vann.
- Kærleikin gongur sína leið,
Ein løtan fløkt ein onnur greið
- Rík og fátæk har ganga í lag.
Um aldur ei hann spyr um tað.
- Megi størstu hann byggir á
Heldur tá alt fellur frá.


text:
Eitt minnið fyri lívið
Eitt ár á eftirskúla, verður ongantíð eitt vanligt ár. Harafturímóti er tað eitt ár, ið er fylt við góðum upplivingum, nýggjum vinarløgum, spennandi frálæru og einari rúgvu av stuttligum avbjóðingum, uttanlandaferðum og nógv afturat. Stutt sagt – eitt minnið fyri lívið!
Eftirskúlin Flyvesandet liggur í sera nátturuvøkrum umhvørvið á Norðfyn, tætt við Egebjerggård. Umhvørvið er umgyrt av skógi og bøi og liggur stutt frá sjóvarmálanum við Kattegat. Her fyrigongur ein stórur partur av okkara frálæru og aktivitetum og hetta sæst týðiliga aftur á linjugreinini “Friluftstilbud”.
Velur tú at byrja á eftirskúlanum Flyvesandet, velur tú ein lítlan almennan eftirskúla, ið rúmar 68 næmingum. Vit hava sera dugnaligar lærarar, bæði fak- og linjufakslærarar. Afturat hesum eru onnur starvsfólk á skúlanum ein stórur partur av gerandisarbeiðinum og somuleiðis eisini tá tað kemur til næmingasamband.
Sum næmingur á Eftirskúlanum Flyvesandet fært tú m.a. hesar førleikar:
• Tú ert ein góður vinur
• Tú torir at taka ábyrgd
• Tú fær góðan málkunnleika í donskum og enskum
• Tú fær eitt breitt og fakligt støði í øðrum bókligum fakum
• Tú verður styrktur í útbúgvingarynskjum, tá hugsað verður um miðnámsskúla og aðrar vinnuskúlar.
Stutt um linjugreinarnar á skúlanum:
Fiskalinjan
Á hesari linjugreinini fiska vit sjálvandi nógv. Vit royna ymsar mátar at fiska og fara í alskyns vøtn at royna eftir ymsum sløgum av fiski. Vit leggja okkum eftir at læra um ymiskan fisk, eitt nú um gýtingarplássini hjá sjósílinum og yvirhøvur um grundleggjandi førleikarnar til útbúgvingina sum ferðaleiðari innan fisk.
Afturat fiskarínum, fara vit eisini at læra at knýta flugur, gera pilkar og annað, sum hoyrir fiskiskapi til. Og sum nakað heilt serstakt, fara vit í vetrarmánaðanum at arbeiða við at umvæla bátin hjá skúlanum. Við hesum fáa næmingarnir kunnleika um bátin og somuleiðis eisini handaligar førleikar.
Veiðulinjan
Á hesari linjugreinini arbeiða vit við grunleggjandi førleikunum at veiða villini djór og læra somuleiðis, hvussu tú handfer eitt vápn, hvussu tú metur um fjarstøðu, hundavenjing og etikkin við veiðu. Vit hava okkara egnu veiðuumhvørvi, ið vit skulu røkta og nýta til veiðu, tá tann tíðin kemur.
Næmingar á eftirskúlanum Flyvesandet kunnu fáa veiðuloyvi og byrsuloyvi og somuleiðis fáa vegleiðing í bæði høglbyrsu- og rifluskjóting soleiðis, at næmingarnir veruliga fáa góðar førleikar í at skjóta.
Danska veiðuloyvið, ið tú fær møguleika at ogna tær á skúlanum, gevur møguleika til veiðu í nógvum londum runt heimin.
Bogaveiða
Hóast bogaveiða er ein hin elsti mátin at veiða, er hesin veiðuháttur betur umtóktur enn nakrantíð. Alsamt fleiri velja at fáa sær bogaveiðuloyvi á Eftirskúlanum Flyvesandet.
Afturat bogaskjóting hava vit fjarstøðuvenjing, læra mannagongdina fyri veiðu og somuleiðis venja vit eisini konditións- og styrkivenjing.
Science/Outdoor
Hetta er ein spennandi linjugrein fyri tey, ið eru forvitin. Her verður granskað, kannað og spælt og somuleiðis er eisini nógv royndarvirksemi. Okkara arbeiðsumhvørvið er sera breitt, og arbeiða vit bæði við robottøknifrøði, gera hunang, grava úti í skógini, skera sundur djór, gera stórar spreingingar og mangt annað. Hetta fer fram bæði inni í alisfrøðistovuni og úti í náttúruni.
Science/Outdoor er ein góð samanrenning av lívfrøði, alisfrøði, evnafrøði, náttúrulærugrein, sigling í kano, kajak, víkingaskipi og tað at sova í telt. Hetta er ein breyt, ið hóskar væl saman við hinum linjugreinunum og sum samstundis leggur upp til tvørfakligar uppgávur og samstarv.
Matur og mentan
Natúrligur matur er linjan, har vit skulu hava ymiskt royndarvirksemi, hugsa kreativt og gera góðan mat av rávørunum, ið hvør árstíð hevur at bjóða. Vit lata okkum hugkveikja av og nýta tað, ið náttúran hevur at bjóða. Næmingarnir skulu heinta urtir, soppar, ber og grønmeti úti í skógini og á strondini. Umframt at gera mat, kanna vit eisini hvar rávørurnar stava frá og hyggja nærri at teimum sigum og mentanum, ið ofta fylgja við matinum.
Hestalinjan
Her fær næmingurin eina gjølla vegleiðing í hvussu tað er at hava hest. Hann lærir m.a., ymiskar mátar at ríða á íslendskum hestum. Hetta verður gjørt í vøkru náttúruni, har skúlin liggur. Skúlin hevur hestar, so tí er tað ikki eitt krav, at tú eigur ein hest fyri at kunna velja hesa linjuna.
Valfak
Afturat teimum vanligu fakunum, hevur Eftirskúlin Flyvesandet nøkur valfak. M.a. ymisk sløg av ítrotti, so sum renning, fótbóltur, styrkivenjing og yoga. Harumframt er tað eisini møguligt at velja boðaskjóting, skjóting, veiðufrálæru, matgerð, miðlafak, foto/video, arbeiði hjá húsavørði, tónleik, týkst og nógv afturat.
Eftirskúlin Flyvesandet hevur starvsfólk, ið hava arbeitt í fólkaskúlum í Grønlandi og í ymiskum eftirskúlum har, so sum á eftirskúlanum í Kujataani, Maniitsup, Villads Villadsen. Harafturat hava vit eisini starvfólk úr Føroyum.
Vit hava drúgvar og góðar royndir av at arbeiða við ungum úr norðurlondum, og kunnu vit tískil geva teimum betur innlit í, hvat tað merkir at koma harfrá til Danmarkar og hvørjar avbjóðingar kunnu standast av hesum soleiðis, at hesi ungu, kunnu fáa eitt so gott ár, bæði í Danmark og á eftirskúlanum, sum til ber.
Eftirskúlin Flyvesandet hevur gott samstarv við Det Nordisk Atlantiske Hus, ið er eitt felags hús fyri áhugamálunum hjá Norðurlondum í Odense.
Stjórin á skúlanum eitur Pavia Haaber Jakobsen
Til ber at at ringja til skúlan á tlf: 004551172710
Til stjóran á tlf: 004551172720
Ella við at skriva ein teldupost til skúlan kontor@flyvesandet.dk


text:
Pisudagar
Tiltak fyri teg, sum skalt lesa uttanlands
Á hvørjum ári fara hundratals føroyskar pisur undir víðari lestur uttanlands. Hetta er ein sera spennandi tíð, ið krevur nógva fyrireiking og eisini hevur nógvar spurningar við sær.
Tí skipa MFS, Betri Banka, Altjóða Skrivstovan á Setrinum (ASK) og Ráðgevingin fyri føroyingar í Danmark fyri Pisudøgum á hvørjum ári.
“Bústaður, Føroyafrádráttur, arbeiði, NemKonta, nýggir vinir, nýtt mál. Nógv er at hugsa um, tá tú fert uttanlands at lesa.”
Við serfrøðingakunnleika frá ASK, og serkunnleika hjá Ráðgevingini fyri føroyingar í Danmark, og góð rág og hugskot frá teim lesandi í MFS og góðum fíggjarligum stuðli frá Betri Banka, er tiltakið ætlað teimum, ið ætla sær at fara undir víðari lestur uttanlands.
Endamálið er at geva fólki høvi at seta spurningar, fáa góð ráð og vegleiðing og tosa við onnur, ið eru í júst somu støðu, soleiðis at ein kemur so væl frá byrjan sum gjørligt.
Umboð frá Betri Banka geva góð ráð um fíggjarlig viðurskifti, m.a. hvussu ein stovnar eina NemKontu og týdningin av at leggja eina góða fíggjarætlan.
Holger Arnbjerg hevur drúgvar royndir við lestrarvegleiðing og fer at greiða frá, hvussu ein kann brúka ASK í sambandi við hægri lesnað – bæði áðrenn og aftaná at ein ert farin í gongd. Harafturat hevur hann nógv góð ráð og vegleiðir um, hvussu ein kemur væl frá lestrarbyrjan.
Aftaná framløgurnar verða luttakararnir bólkaðir, alt eftir hvar tey fara at lesa. Í bólkunum verður høvi at tosa við onnur ung, ið eru uttanlands í lestrarørindum og seta nærri spurningar til MFS/tey lesandi, ASK og Ráðgevingina.
At enda verður møguleiki at hittast og práta við onnur framtíðarlesandi tvørtur um lestrarlond, meðan Betri Banka bjóðar okkurt leskiligt til góman.


text:
Masterlæra í sosialvísindum og samfelagsplanlegging
- Lestrartíð 2ár
- Deild Søgu- og samfelagsdeildin (SSD)
- Tal á Lesandi Uml. 20
- ECTS 120
- Lestrargjald (Fulltíðarlestur) Ókeypis fyri borgarar í danska ríkinum o.ø. Norðurlondum
- Lestrargjald (Stakgreinir) 200 DKK/ECTS
Endamál
Masterlæra er ment við tí fyri eyga, at tann lesandi skal kunna ogna sær førleikar á einum høgum altjóða støði innan eitt fakøki, men samstundis er fyrilit tikið fyri, at hvør lesandi kann ogna sær sín egna sjálvstøðuga fakliga profil.
Stórur dentur verður lagdur á sjálvstøðugt arbeiðslag og evnini at seta seg inn í kompleks viðurskifti, hetta serliga gjøgnum trupulleikagrundað verkætlanararbeiði. Við at menna útbúnir akademikarar við egnum fakligum profili, er Masterlæra eisini við at røkka endamálinum at nøkta tørvin á vitanartilfeingi, hjá einum lítlum arbeiðsmarknaði sum tann føroyska.
Bygnaður
Skipan av útbúgvingini
Útbúgvingin tekur tvey ár:
Í fyrstu lestrarhálvu verður dentur lagdur á ástøði og metodu innan sosialvísindi og samfelagsplanlegging. Ein týdningarmikil partur av hesi lestrarhálvuni er arbeiðið í einum fakligum praksisfelagsskapi, har tann lesandi, saman við øðrum lesandi arbeiðir við ávísari verkætlan.
Í aðru lestrarhálvu verður farið á útlendskt universitet, har tann lesandi lesur útvald fak innan sítt serøki.
Í triðju lestrarhálvu fer tann lesandi í praksislæru. Hetta merkir, at grundað á avtalu millum tann lesandi og ein stovn ella virki, arbeiðir tann lesandi við einari fakligari viðkomandi uppgávu, samstundis sum hann ella hon eisini luttekur í seminarvirksemi á Setrinum. Harafturat er ein minni partur av lestrarhálvuni ein ástøðilig og metodisk fyrireiking til masterritgerðina.
Í fjórðu lestrarhálvu er sjálvt arbeiðið við masterritgerðini, við tilhoyrandi vegleiðing.
Innihald
Útbúgvingin, M.S.Sc. í sosialvísindi og samfelagsplanlegging tekur menniskjans samanspæl við samfelagsins strukturar og stovnar til viðgerðar, og hvussu intentionel samfelagslig menning skapast, grundað í felags avgerðum og virðum.
Lesandi ogna sær førleikar á altjóða støði innan vísindalig ástøði og háttaløg, men samstundis eisini ein sjálvstøðugan fakligan profil. Grundað á eina problemorienteraða, tvørvísindaliga tilgongd, tætt samstarv millum lesandi og granskarar á deildini, og starvslæru, mennir tann lesandi eitt sjálvstøðugt arbeiðslag.
Nakað av samskiftinum fer fram á enskum/skandinaviskum máli, eisini uppgávuskriving.
Kravið um at vera til staðar á lærustovninum er hægri enn undir vanligum universitetslesnað.
Próvtøkur
Skipað verður fyri próvtøkum tvær ferðir um árið. Vetrarpróvtøkur eru í desember og januar, summarpróvtøkur eru í mai og juni.
Endurpróvtøka og sjúkrapróvtøkur verða fyriskipaðar eftir reglugerðum setursins, ella eftir avtalu við undirvísingarleiðaran.
Próvtøkurnar kunnu vera skrivligar uppgávur við ella uttan munnligari verju. Eisini kunnu próvtøkur vera munnligar. Masterritgerðin verður vard munnliga.
Upptøkutreytir
Bachelorútbúgving í søgu ella samfelagsvísindi frá Fróðskaparsetri Føroya.
Bachelorútbúgving í søgu ella samfelagsvísindi frá øðrum hægri lærustovni, har royndir við trupulleikagrundað og tvørvísindaligum arbeiði er ein fyrimunur.
Lesandi við øðrum førleikum, tó í minsta lagi bachelorstigi, kunnu eisini søkja um upptøku.
Framtíðarmøguleikar
Ein fakliga sterk samfelagsvísindalig útbúgving, grundað á vitan og royndir frá bæði altjóða viðurskiftum og úr føroyska samfelagnum, gevur hollar førleikar at starvast við leiðandi og greinandi uppgávum innan tað privata, almenna og sjálvbodna sektorin í samfelagnum.
Eftir lokna masterlæruútbúgving hevur tann lesandi uppbygt holla vitan um týdningarmestu viðurskiftini innan samfelagsfrøðiliga fakøkið, grundað á nýggjastu fakligu vitanina.
Próvtakarin hevur fingið førleikar í at seta kritiskar spurningar, í gjølliga at greina ymisk evni og at framleiða viðkomandi vitan innan sítt fakøki. Hann ella hon kann arbeiða trupulleikagrundað og tvørvísindaliga á einum høgum fakligum stigi og loysa sjálvstøðugar og leiðslu uppgávur á hægsta stigi. Eisini kann viðkomandi arbeiða væl saman við øðrum í arbeiðsbólkum.
Harumframt kann próvtakarin átaka sær miðlan av gransking og av granskingargrundaðari vitan, umframt kjakast um hesi viðurskifti við fakfelagar, eins væl og við ikki-serfrøðingar. Hann ella hon kann átaka sær greiningaruppgávur vegna privatar, almennar ella sjálvbodnar stovnar, her undir at finna væl grundaðar loysnir á kompleksar samfelagsligar avbjóðingar.
Framhaldandi útbúgving
Við M.S.Sc útbúgving í sosialvísindi og samfelagsplanlegging og ert tú væl fyri til víðari lestur á ph.d. stigi.
Nærri kunning
Nærri kunning fæst við at venda tær til Eriku Anne Hayfield, útbúgvingarleiðara, erikah@setur.fo, tlf 292597


text:
Aftur hesa ferð fekk Mentamálaráðið nógvar umsóknir um stuðul til film, nevniliga 32. Landsstýriskvinnan í mentamálum, Rigmor Dam, letur stuðul til 19 av umsóknunum. Stuðulin fevnir um hugskotsmenning, framleiðslu og útbreiðslu. Talan er um dokumentarfilmar, stuttfilmar og spælifilmar.
Hesi 19 fingu stuðul í fyrra umfari 2018 fyri tilsamans 1.500.300 kr.:
- Fish&Film v/ Ingun í Skrivarastovu, Dreymar við havið, kr. 30.000
- Cinema Polaris v/Anton Petersen, Eitt sindur um, hvussu vit elska, kr. 150.000
- Sakaris Stórá, Oktober, kr. 30.000
- Annika á Lofti, Góða Mary, kr. 300.000
- Eir í Ólavsstovu, Havið, kr. 80.000
- Maria Winther Olsen, Nina, kr. 30.000
- Árni Nicolajsen, Søgan um Ruth, kr. 75.000
- Jónfinn Stenberg, Tey Smittaðu, kr. 60.000
- ETK-Films v/ Gudmund Helmsdal Nielsen, Trøllabeiggi, kr. 150.000
- Brandur Hanusarson Funningsstovu, Føroyingar á fjallaferð, kr. 15.000
- Sóley Danielsen, #Visit Nólsoy, kr. 15.000
- KYK Myndir v/ Jón Hammer, Fjørður, kr. 38.500
- KYK Myndir v/ Jón Hammer, The Dead Man, kr. 90.000
- KYK Myndir v/ Jón Hammer, Experiment IX, kr. 50.000
- Andrias Høgenni, Brúðarvalsur, kr. 55.000
- Rógvi Rasmussen, Tað, hjarta sær, gloymist ei, 40.000
- Rógvi Brekku Dam og Sólfríð Maria í Rók , Spírar, 50.000
- Havnar Sjónleikarfelag, Illir andar, kr. 91.800
- Torfinnur Jákupsson, TROM, kr. 150.000
Annika á Lofti fekk størstu stuðulsupphæddina, 300 tús. kr., í hesum umfari. Talan er um fyrsta spælifilm hennara ”Góða Mary”, sum snýr seg um ágang ímóti børnum, um kærleika, tá hann er forboðin, fjaldur og óynsktur. Søgan verður upplivað gjøgnum ein stillan 12-ára gamlan drong.
Tríggjar verkætlanir fingu 150 tús. kr. í part. Fyrsti spælifilmurin hjá Antoni Petersen ”Eitt sindur um, hvussu vit elska” er ein psykologiskur krimifilmur við Olafi Johannessen sum høvuðsleikara. TROM hjá Torfinni Jákupsson er krimirøð við íblástri úr krimisøgunum hjá Jógvani Isaksen og hevur Hans Tórgarð í leiklutinum sum Hannis Martinsson. Gudmund Helmsdal ger listaligan stuttfilm við heitinum ”Trøllabeiggi”, sum gongur fyri seg á Trøllanesi í farnari tíð.
Barnatilfar er eisini millum verkætlanirnar. Rógvi Brekku Dam og Sólfríð Maria í Rók fáa stuðul til barnarøðina “Spírar”, sum er ein talgildur sunnudagsskúli, sum millum annað verður tøkur við bíbliusøgum á netinum.
Tveir filmsráðgevar, sum í løtuni eru Magni Høgnesen og Barbara í Stórustovu, hava gjørt tilmæli til landsstýriskvinnuna um stuðulsbýtið. Samlaða játtanin til føroyska filmsframleiðslu er nú 2,3 milliónir krónur, og tað er ein hækking við 300 tús. kr. í mun til 2017. Eitt nýtt stuðulsumfar verður lýst seinni við freist 1. september.


text:
Lestrartíð: 4 ár
Umsóknarfreist: Læruplássið ásetir freistina
Útbúgvingarstaður
Danmark
Ein ursmiður umvælir og heldur ur viðlíka. Undir útbúgvingini lærir tú um ymisk gonguverk, bæði í smáum og stórum urum, og tú fært grundleggjandi vitan um at selja, umvæla og røkja ur.
Harafturat lærir tú at gera av, um tað loysir seg at umvæla eitt ur, ella um kundin heldur skuldi keypt sær eitt nýtt ella brúkt ur. Tú lærir eisini um kundatænastu.
Sum ursmiður er umráðandi at vera stinnur í hondunum og hava góða sjón, tí at urlutir eru yvirhøvur rættiliga smáir.
Tú lærir eisini at skifta slitnar lutir í talgildum og sjálvvirkandi urum.
Ursmiðurin skal bæði kunna umvæla lítla talgilda armbandsurið við nógvum ymsum funkum og stór gomul sjálvvirkandi ur á ráðhúsum. Flestar uppgávur eru á verkstaði, men viðhvørt noyðist ursmiðurin at umvæla ur á staðnum.
Lutir til ur eru ofta smáir, og tað er týdningarmikið, at tú hevur góða sjón og ert stinnur á hondunum.
Allar yrkisútbúgvingar eru skipaðar soleiðis, at skift verður millum verkliga læru á góðkendum læruplássi og skúlagongd á yrkisskúla.
Útbúgvingin er skipað við einari grundtilgongd á einum yrkisskúla í 20 ella 40 vikur og einari høvuðstilgongd, har tú skiftir millum starvsvenjing og skúla.
Frálæran fevnir m.a. um ravtøknilig smáur, sjálvvirkandi ur og spesialur. Eisini hevur tú lærugreinar sum t.d. náttúrulærugreinar, vinnulívsbúskap, sølu og tænastu og enskt.
Við hesi útbúgving er tað umráðandi, at tú:
● hevur áhuga fyri at arbeiða við tøkni
● hevur góða sjón
● hevur gott fínrørslulag
● hevur skil fyri dygd og smálutum
● kanst arbeiða bæði sjálvstøðugt og saman við øðrum
● hevur tænastusinni og ert hugaður fyri skiftandi arbeiðstíðum.
Útbúgvingin endar við sveinaroynd.
Fráfaringarroynd fólkaskúlans ella tilsvarandi.
Eftir lokna útbúgving kanst tú arbeiða sum ursmiður. Tú kanst eisini gerast sjálvstøðugur vinnurekandi.
Ætlar tú tær at fara undir framhaldandi útbúgving, so hevur tú atgongd til vinnuakademiútbúgvingar.
Gev gætur, at yrkisútbúgvingin skal vara í minsta lagi 3 ár fyri at geva atgongd til vinnuakademiútbúgvingar. Eisini eru krøv um ávísar lærugreinar og stig, tú skalt hava staðið, alt eftir hvørja vinnuakademiútbúgving tú søkir inn á.
Yrkisútbúgvingin til ursmið er á 4. stigi í donsku góðskingarkørmunum fyri lívlanga læru. Góðskukarmurin gongur frá stigi 1–8 og ásetur tað, ið væntandi fæst burtur úr undirvísingini.
Yrkisdepilin – www.yrkisdepilin.fo
Lestrartíð: 4 ár
Umsóknarfreist: Læruplássið ásetir freistina
Útbúgvingarstaður
Danmark


text:
Tað sigur Kjell-Børge Freiberg í samrøðu við norska miðilin Sysla.no, og hansara vón er, at Noreg kann hava ein høvuðsleiklut í hesi tilgongdini. Norski ráðharrin dylur ikki fyri, at hann er heitur talsmaður fyri norskari oljuframleiðslu, sum hann vónar fer at framleiða so nógv tilber.
”Heimurin skal tí í mong ár brúka lønandi, reina og trygt framleidda norska olju um somu tíð, sum veðurlagsmálini verða rokkin. Tað fer at gagna Noregi, tað fer at gagna heiminum, og tað er gott fyri Norra og heimin,” sigur Kjell-Børge Freiberg við Sysla. Hann leggur eisini dent á, at norski staturin hevur onga ætlan um at minka um sín ognarpart í Equinor upá 67%.
Nýggi olju- og orkumálaráðharrin metir oljuvinnuna vera mest týðandi og størstu vinnuna við alstórum týdningi fyri lokalsamfeløgini í øllum landinum. Hann vísir á, at Norra má finna nýggjar oljuleiðir soleiðis, at tey 170.000 arbeiðsplássini kunnu varðveitast.
”Tíbetur er virksemið stórt á norska landgrunninum nú, og eg eri sannførdur um, at framtíðin sær ljós út. Tað hevur stóran týdning fyri mong, at oljufeløgini fáa nýggj øki at leita í. Um tey ikki fáa tað, koma heldur ongar nýggjar verkætlanir í framtíðini.”


text:
Almenn arbeiðsbyrjan í sambandi við leinging av flogvøllinum verður hósdagin 6. mai 2010
Skipað verður fyri einum tiltaki við eystara enda á flogvøllinum, har Jóhan Dahl landstýrismaður loysir av fyrsta skotið í spreingingini framvið vøllinum. Aftaná verður móttøka í farstøðini á flogvøllinum.
Skráin fyri tiltakið er hendan:
· 13.30: Møtt verður á ídnaðarøkinum oman fyri flogvøllin. Haðani verður bussflutningur til arbeiðsøkið við eystara enda á flogvøllinum
· 14.15 (umleið): Boðið verður vælkomin á arbeiðsøkinum.
· 14.30 (umleið): Jóhan Dahl landstýrismaður loysir av fyrsta skotið í spreingingini fram við vøllinum
· Bussflutningur aftur til farstøðina
· 15.00-16.00: Móttøka í farstøðini
Av praktiskum ávum ber ikki til hjá fólki sjálvum at koyra til arbeiðsplássið við eystara enda á vøllinum, men skipað verður fyri bussflutningi frá ídnaðarøkinum hjá Sørvágs kommunu oman fyri flogvøllin.
Tiltakið er alment.


text:
Tíðindi/Greinar
12. apríl 2018
Mentamálaráðið hevur við orðum og peningi varpað ljós á málmenningina hjá okkara smæstu børnum í 2018. Óført tiltak, nú okkara viðbrekna mál er í støðugari hóttan av alheimsgerðini, tøknini og spølum á útlendskum málum.
Eisini mugu vit ikki gloyma, at vit hava fleiri børn – og vaksin – enn nakrantíð, sum eru fleirmælt. Hetta ger eisini, at vinfólk hjá útlendsku børnunum mangan tosa enskt saman, og hetta kann í summum førum elva til, at føroyska málið verður meira fremmant enn enskt hjá báðum pørtum.
Fokusið hjá MMR er dagstovnaøkið, men vit eiga - og hava skyldu til - í skúlanum at støðugt menna okkara næmingar í móðurmálinum.
Lesa sum ongantíð fyrr
Alt er als ikki vorðin verri. Børnini lesa longu frá 1.-2. flokki í flestu skúlum eina rúgvu av føroyskum bókum. Úrvalið er rúgvismikið, og serliga krabbabøkurnar og aðrar spennandi krimi-, fantasi- og ungdómsbøkur til ung hava viðført, at børn lesa nógv og fjølbroytt frá sera ungum árum.
Umráðandi er, at lærararnir fara rætt fram og fylgja leiðbeiningunum soleiðis, at talan verður um veruliga næmingatillagað lesing, sum mennir lesingina hjá børnini á skynsamasta hátt.
Strok og Píkasjey
Tíverri síggja vit á haldaratølunum, at skarin í Strok og í nýggja barnablaðnum, Píkasjey, sum er til børn í innskúlingini, er fallin munandi seinastu árini. Hetta er púrasta í andsøgn við, at børn lesa sum ongantíð fyrr í skúlunum – serliga í innskúlingini. Bókasavnsvørðir siga eisini frá gleðisøgum um vaksandi lesihuga hjá teimum yngstu.
Vit hava sera gott tilfar á føroyskum máli í báðum barnabløðunum, og tí er tað heldur óskiljandi, at tað ikki eru fleiri haldarar. Hetta er eitt gylt høvi hjá børnum okkara at menna sítt mál og eisini menna sítt tilvit um ymisk evni. At fáa innlit og vitan er helst ein mangulvøra nú á døgum, har skermar og undirhald hava fingið fast innivist í menskuni hjá okkara børnum.
Latið børnini sleppa at menna sítt mál og tilvit á góðan, námsfrøðiligan hátt við góðu barnabløðum okkara.


text:
Nýggjar tíðir eru fyri framman. Seinastu 14 árini hevur Vodafone húsast á Óðinshædd í Tórshavn, haðan mangt frambrot á føroyska fjarskiftismarknaðinum hevur havt sín fyrsta tanka. Nú flytir Vodafone í nýggj hølir í Bókbindaragøtu í Havn, tætt við har, sum gamla politistøðin var.
Í samband við at Vodafone er flutt, letur móttøkan á Óðinshædd aftur og letur upp niðri á nýggju høvuðsskrivstovuni hósdagin 3. desember. Vodafone hevur harumframt handlar í SMS og í Saltangará, har kundar kunnu avgreiða síni viðurskifti..


text:
Orð og lag: Aage Samuelsen
Týtt: Kajfinn Hammer
1. Tá hesin heimsins Fúrsti á meg her álop ger
og teskar mær í hjarta: Tín trúgv ei heim teg ber!
Tá taki eg Guðs Orð fram og sigi: Gamli tú,
mín Guð ei talar soleiðis, – tað stendur skrivað jú!
2. So kemur hann og sigur: Man frelstur vera tú?
Tú ert so ófullkomin, ein hyklari ert tú!
Tá svari eg: Í Kristusi jú fjalt mítt lív er nú,
mín rættvísi Hann vorðin er, – tað stendur skrivað jú!
3. Tá fyri Orðsins svørði umsíðir víkir hann,
við kunnskapstræsins fruktum hann so seg royna man!
Hann sigur: Man Guð hava sagt? Hvar er tín trúgv so prúð?
Tó onga leið enn kemur hann, – tað stendur skrivað jú!
4. Her illir andar stundum meg tøla, tað er satt,
og frá mær vilja ræna mín frið, mín arvarætt!
Tá sigur Andin lívgandi: Guðs Orð tær sigur ber,
lít ei á tínar kenslur meir, men tað sum skrivað er!
5. So latum okkum, systkin, við Andans svørð í hond,
í trúgv hin ónda teppa og bróta veikleiks ond.
Ei við hitt ónda trætast, minst til, í kríggj ert tú,
møt hvørjum sniðálopi við: Tað stendur skrivað jú!
6. Og tá á einum sinni vit síggja skulu Hann,
vár sigursrómur ljóðar til Hann, oss lívið vann.
Vit aldri høvdu sigrað, um ei vit høvdu trúð,
at frelsan øll er grundað á: Tað stendur skrivað jú!


text:
Ongin fordøming
Hvør skal bera klagu móti hinum útvaldu Guds! Gud er tann, ið rættvísger. (Rom. 8, 33)
Tað eru nokk av teimum, sum vilja ákæra okkum. Djevulin vil gjarna. Og tey menniskju, sum hann kann fáa til tað, gera tað óivað gjarna. Men ringast er tað, tá okkara egna samvitska og okkara hjarta ákærir okkum og fordømir okkum. Men tað er ikki so løgi, tí tað, sum lógin krevur av okkum, tað maktað vit ikki, og tað sum hon forbjóðar, tað gera vit. Tí eru vit órættvís. Men nú sigur Bíbliuorði, at Gud er tann, sum rættvísger! Hvør kann so ákæra okkum ella fordøma okkum? Gud er tó tann, sum hevur tað stóra og avgerandi orði at siga.
Allan okkara ófullkomuleika hevur Kristus tikið á seg. Hann, sum ikki kendi til synd, bleiv gjørdur til synd okkara vegna. Kristus hevir keypt okkum frí fá lógarinnar trældómi. Hvør kann tá fordøma okkum, tá Kristus bleiv fordømdur í okkara stað? Gud fordømir okkum ikki, tí hann er fullkomiliga nøgdur við, tað, sum Kristus hevur gjørt. Frelsarin fordømir okkum ikki, tí hann gav sítt lív og sítt blóð fyri at frelsa okkum. Til eina neyðars kvinnu segði hann einaferð: “Eg førdømi teg heldur ikki – far í friði, og synda frá nú av ikki meira”. Andin fordømir okkum heldur ikki, tað greiðir Jesus okkum frá.
Hvør ákærir og fordømir okkum? Tað er okkara vantrúgv og okkara ónda hjarta, ið sigur, at tað, sum Jesus gjørdi, ikki er nokk.
Vit eiga, at vera bangin fyri okkara vantrúgv! Tað er hon, sum vil forða okkum í, at taka ímóti og liva í tí rættvísi, sum Jesus hevur vunnið fyri okkum á Golgata.
Bið Gud um gávu trúarinnar, helma ikki í og tak tað ikki róligt, fyrr enn tú kanst siga: “Tað er nokk, æviga nokk, tað, sum Jesus hevur gjørt og liði”.
Tá vit í okkara egna máttloysi kunnu sanna, at vit hava alt í Kristusi, og at vit eru fjald í honum – so mugu allar ákærur tagna og allar fordømandi røddir fara okkum framvið.
Tá vit eru í Kristusi, so kann eingin fordøma okkum.


text:
Søkt verður eftir fólki 30 tímar um vikuna at starvast, fyrst og fremst, heima hjá barna- familjum, har ein stuðlar, eygleiðir og vegleiðir foreldrum og børnum.
Arbeiðið er í tøttum samstarvi við barnaverndarumsitingina og onnur fakfólk. Tann, ið settur verður, kemur at arbeiða út frá hølunum hjá Suðuroyar barnaverndartænastu.
Arbeiðstíðirnar eru fyri tað mesta í dagtímunum, men uppgávur kunnu uppstanda, sum eru uttanfyri vanligu arbeiðstíðina. Arbeiðstíðin skal tillagast tørvin hjá familjunum.
Søkt verður eftir skikkaðum starvsfelaga ið:
- Hevur miðallanga relevanta útbúgving, sum tildømis, námsfrøðingur, sosialráðgevi, sjúkrarøktarfrøðingur el.a.
- Er persónliga sterkur við góðum innlivingarevnum.
- Skal virða ymiskleikan hjá fólki
- Dugir væl at samstarva og samskifta – bæði munnliga og skrivliga
- Virkar fyri, at foreldrini fáa neyðugan stuðul til menning av foreldrauppgávuni
- Hjálpir børnum/ungum at fáa ein tryggan, mennandi og skipaðan gerandisdag
- Dugir væl at gera eygleiðingar og er fakliga væl fyri
- Hevur dirvi at taka ábyrgd og arbeiða sjálvstøðugt
Vit bjóða:
- Eitt spennandi, mennandi og avbjóðandi starv
- Sparring og vegleiðing frá starvsfólkunum á barnaverndartænastuni
- Supervision og møguleika fyri at mennast fakliga
- Eitt sjálvstøðugt starv har ein skipar arbeiðsdagarnir í samstarvi við umsitingina á barnaverndartænastuni og familjurnar
Førleikar:
Útbúgving sum námsfrøðingur, sosialráðgevi, sjúkrarøktarfrøðingur ella aðra miðallanga útbúgving. Viðkomandi royndir við sosialt útsettum fólki, serliga børnum og familjum, er ein fyrimunur.
Neyðugt er, at umsøkjarin hevur koyrikort og bil.
Um Suðuroyar barnaverndartænastu
Suðuroyar barnaverndartænasta er staðsett á Tvøroyri og umfatar allar 7 kommunurnar í Suðuroynni. Tað starvast fýra starvsfólk í umsitingini.
Endamálið hjá Suðuroyar barnaverndartænastu er at ansa eftir teimum børnum og ungum, ið liva undir viðurskiftum, ið kunnu skaða teirra vælferð og menning, og veita teimum ta hjálp, ið er neyðug.
Eitt týðandi mál fyri barnaverndartænastuna er at syrgja fyri, at hjálpin verður sett í verk saman við familjuni, at tilboðið er nøktandi og gongd kemur á ein góða menning.
Lønar- og setanartreytir:
Starvið verður sett skjótast gjørligt, og er tíðaravmarkað fram til 1. juni 2019, við møguleika fyri at fáa fast starv. Løn sambært sáttmála millum Kommunala Arbeiðsgevarafelagið og avvarandi fakfelag.
Umsóknarfreist
Umsóknin skal vera okkum í hendi í seinasta lagi 31.05.18 kl. 12.00, saman við prógvum, CV og øðrum viðkomandi skjølum. Hjálagt umsóknini skal eisini vera revsiváttan. Meira fæst at vita um starvið, við at venda sær til Anniku á tlf: 229085 ella teldupost: annika@tvoroyri.fo
Umsóknin skal sendast við vanligum posti ella telduposti til:
Suðuroyar Barnaverndartænasta ella: annika@tvoroyri.fo
Sornhúsvegur 22
Postboks 104
800 Tvøroyri


text:
Fólkatalið veksur mest í Høvuðsstaðnum men luftfalsliga skjótari í Vágum. 1 oktober var fólkatalið 50.322. Tað er 707 fleiri fólkum enn í undanfarna 12-mánaðarskeiðinum.
Kelda: Hagstova Føroya» 14. november 2017
Fólkatalið var 50.322 tann 1. oktober. Tað vaks við 707 fólkum ella 1,4% í 12-mánaðarskeiðinum 1. okt. 2016 – 1. okt. 2017. Hetta kemur av stórari nettotilflyting á 442, ið er munurin millum tilflyting og fráflyting, og av einum burðaravlopi á 265, ið er munurin millum fødd og deyð.
Fólkatalið veksur mest í Høvuðsstaðnum men luftfalsliga skjótari í Vágum, Streymoy uttan høvuðsstaðin og Eysturoy
Tað mesta av tíðini, síðani fólkavøksturin tók dik á seg fyri einum trimum árum síðani, var hann av tí mesta í Tórshavnarøkinum. Nú sæst, at tað er ikki sama ferð á fólkavøkstrinum í høvuðsstaðnum, sum aðrastaðni í landinum. Hetta 12-mánaðarskeiðið eigur Tórshavnarøkið 32% av fólkavøkstrinum. Undanfarna 12-mánaðarskeiðið átti høvuðsstaðurin um 60%. Onnur øki hava fingið ein lutfalsliga veksandi part av fólkavøkstrinum, serliga miðøki, t.v.s. Vágar, Eysturoy og Streymoy uttan fyri høvuðsstaðin.
Minkað fráflyting og økt tilflyting skapa stóra fólkavøksturin
Tann stóra broytingin í gongdini í fólkatalinum kemur serliga av flytingini, har fráflytingin er minkað nógv, samstundis sum tað hevur verið ein vøkstur í tilflytingini. Vit skulu heilt aftur til 1980 fyri at finna so lágt tal fyri fráflytingina, sum tey 1.161, ið fluttu av landinum hetta 12-mánaðarskeiðið. Verður fráflytingin roknað í mun til fólkatalið, finna vit als ikki so lágt tal fyri fráflyting í hagtalsgrunninum, ið gongur aftur til 1970. Eisini tilflytingin er vaksin og er tann størsta síðani 2002.
Samanbera vit hetta 12-mánaðarskeiðið við tey heldur vánaligu árini 2009-12, so er árliga fráflytingin nú eini 600 fólk minni og tilflytingin eini 300 størri – og tí er ein negativ nettofráflyting á eini 450 vend til eina positiva nettotilflyting upp móti 450.
Á leið sama tal av kvinnum og monnum í fólkavøkstrinum
Av vøkstrinum í fólkatalinum á 707 er eitt vet fleiri menn enn kvinnur, 357 samanborið við 350. Meðan deyðatalið er áleið tað sama hjá báðum kynum, er rættiligur munur í føðitalinum, 51 fleiri gentubørn enn dreingjabørn. Í nettotilflytingini er munurin tað øvugta, 42 fleiri menn enn kvinnur. So úrslitið tilsamans verður, at í fólkavøkstrinum hetta 12-mánaðarskeiðið vóru 7 fleiri kvinnur enn menn.
Nettotilflytingin í juli størri enn nettofráflytingin í august
Gongdin í flytingarmynstrinum er sera ójøvn frá einum mánað til annan. Men fylgir tó einum rættiliga føstum mynstrið, sum sæst á myndini niðanfyri. Har eru tveir tindar, ið greitt stinga burturúr: juli, ið er tann stóri tilflytimánaðurin, og august, ið er tann stóri fráflytimánaðurin. Higartil hevur tað verið so, at fráflytingin í august, tá serliga nógv ungfólk fara uttanlands í lestrarørindum, altíð er nógv størri enn tilflytingin í juli.
Men gongdin er vend í so stóran mun, at nú er nettotilflytingin í juli størri enn nettofráflytingin í august.
Onki bendir á, at ferðin í fólkavøksturin er við at hæsa av
Seinastu trý árini hevur sum nevnt verið óvanliga stórur fólkavøkstur. Enn er onki, ið bendir á, at ferðin í fólkavøkstrinum er við at hæsa av, sum sæst av myndini niðanfyri. Nú fólkatalið er komið upp á 50.322 fyri 1. okt., og fráflytimánaðurin august er farin afturum, verður væntandi vøkstur aftur næstu mánaðirnar heilt fram til næsta heyst, um gongdin verður nøkulunda sum undanfarnu 2-3 árini.
Tórshavnarøkið tekur nú ein minni part av fólkavøkstrinum
Fólkatalið vaks í øllum høvuðsøkjum í 12-mánaðarskeiðinum. Í tali var størsti vøksturin í Tórshavnarøkinum við 235 fólkum og síðani í Eyturoy við 178 fólkum.
Meira áhugavert er, at verður hugt eftir lutfalsliga ella prosentvísa vøkstrinum, er hann størstur í Vága sýslu við 2,5%, síðani í Streymoyar sýslu uttan Tórshavnarøkið við 2,1%, Eysturoyar sýslu við 1,6%, á fjórða plássið kemur Norðoya sýsla við 1,4%, á fimta plássi Tórshavnarøkið við 1,2%, . Í Sandoyar sýslu er vøksturin 1% og bert 0,5% í Suðuroy, t.v.s. umleið ein triðingur av miðalvøkstrinum fyri alt landið.
Fólkavøkstur skiftur millum høvuðsøki
Av fólkavøkstrimum hetta 12-mánaðarskeiðið á 707 tekur Tórshavnarøkið 235 fólk ella 33%. Samanbera vit við undanfarna 12-mánaðarskeiðið, altso 1. okt. 2015 – 1. okt. 2016, so var fólkavøksturin á 677, men Tórshavnarøkið tók tá 391 av hesum ella heili 58%.
Nú tekur Tórshavnarøkið sostatt ein nógv minni part av fólkavøkstrinum enn í undanfarna 12-mánaðarskeiðinum. Lutfalsliga er parturin hjá Tórshavnarøkinum minkaður næstan í helvt, meðan onnur øki hava økt munandi um sín part, serliga Eysturoy, Vága økið og Streymoyarøkið uttan høvuðsstaðin.
Á myndini niðanfyri sæst, hvussu hendan gongdin hevur verið seinastu trý árini, og at størsta broytingin er í Tórshavnarøkinum í hesum árinum.
Vøkstur í 24 kommunum – stendur í stað ella minkar í 5
Nógv størsti vøksturin í tali er í Tórshavnar kommunu við 272 fólkum, ið er 38% av fólkavøkstrinum fyri alt landið. Men her skal minnast til, at í Tórshavnar kommunu búgva 42% av fólkinum, so kommunan fær ein minni part av fólkavøkstrinum enn restin av landinum tilsamans.
Av størri kommununum er annars størsti vøkstur í Klaksvíkar kommunu við 64 fólkum ella 1,3%, ið er nakað niðan fyri landsmiðal á 1,4%. Lutfalsliga var vøksturin serstakliga stórur í Sjóvar og Sørvágs kommunum við 4,7% hvør, og í Porkeris kommunu við 6,4%. Størsta minkingin er í Hovs og Hvalbiar kommunum.
Verður hugt eftir gongdini í einstøku oyggjunum, er munandi fólkavøkstur í øllum teim stóru oyggjunum.
Í nøkrum útoyggjum veksur fólkatalið, serliga í Hestoy við 7 fólkum, svarandi til 40%. Í nøkrum halda tey tørn ella veksa eitt lítið sindur, sum í Nólsoy, Kalsoy, Fugloy, Mykinesi og Stóra Dímun – men tað eru sera smá tøl, ið ofta skifta ymiskan veg, eins og nú sæst í minkingini í Svínoy.
Dagførd og útgreinað íbúgvatøl eru at finna í hagtalsgrunninum her.


text:
Javnur dystur, men onki stig
Jens Rói Sørensen | 19/06/18
Klaksvíkingar fingu tað teir komu eftir. Uttan at vísa stórvegis spæl ella álopsvilja, so endaði dysturin við einum súrum 0-1 tapi til stórsatsandi KÍ. Eftir nakrar dystir har TB/FC Suðuroy/Royn hava sæð moyrir út og úrslitini minni góð, so má sigast, at grøn/hvíta liðið í dag vísti nakað av tí, sum eyðkendi liðið sum fyri stuttari tíð síðan spældi upp við tey bestu og fekk fleiri framúr góð úrslit. Beinaveg frá byrjan royndi felagsliðið at vísa at á heimavøllinum eru tað suðringar sum bestemma. Harðar taklingar og stríðsvilji sást yvir alla linjuna og eitt KÍ lið sum skilti at hetta fór ikki at gerast ein lættur dystur at vinna.
Leikliga hevði KÍ bóltin meira í fyrra hálvleiki, tó uttan at koma til stórvegis vandamiklar støður. Einar tvær ferðirnar eydnaðist tó at koma fram til máltjansir og tíverri fyri heimaliðið, gav annað av hesum mál. Ein long avlevering eftir jørð var send innum verjuna hjá TB/FC Suðuroy/Royn úr høgru, og so kundi Páll Klettskarð við innsíðuni skora eitt lætt mál. At síggja til, eitt lætt mál, ið verjan møguliga átti at byrt fyri.
Heimaliðið hevði sindur trupult við at spæla seg fram til vandamiklar støður og málverjin hjá KÍ bleiv ikki settur storvegis uppá prøva. Í mun til í fjør, so roynur liðið tó at halda bóltin á jørðini og spæla seg frameftir, ístaðin fyri at senda langar bóltar fram og hopa uppá tað besta.
Seinni hálvleikur gjørdist javnaðar enn tann fyrri. Heimaliðið var betri við og royndi at trýsta, meðan KÍ stillaði seg longri aftur og trillaði uppá tvørs. Tað var sum um, at klaksvíkingar høvdu sett sær fyri at verja 1-0 føringina í hús. Hetta var einki serliga áskoðaravinarligt at hyggja eftir, umframt at málmøguleikarirnir vóru fáir. Liðini fingu tó bæði hvør sín stóran møguleika, ið átti at givið mál.
Fyrst kom KÍ leikari at standa einasamallur framman fyri Rana í málinum hjá TB/FC Suðuroy/Royn, men hann yvirplaseraði sítt skot, so bólturin fór forbí stongina. Einar 15 minuttir áðrenn tíð, kom so útjavnandi møguleikin ið altíð kemur tá støðan er 1-0. Eftir eitt horna, datt bólturin fyri føturnar á Hera Kjærbo, sum fekk hart skot á men tíverri rakti stongina og út. Tættari kom heimaliðið ikki, og tá klaksvíkingar vóru nøgdir við sítt eina málið, hendi ikki meira í dystinum.
Samanumtikið ein heldur javnur dystur við fáum málmøguleikum. Heimaliðið royndi og stríddist betri enn undanfarnu dystirnar, so her er heilt sikkurt okkurt gott at byggja víðari uppá til jóansøkudystin móti oddaliðnum HB. Hópurin er tunnur og kortini fá at blanda, so uppgávan er stór fyri Glenn at fáa kabalina at ganga upp. Tó so, tað ber til, og je trúgvi sjálvur eisini uppá at tað ber til.
Annars stuttligt at síggja mongu fjepparnar hjá útiliðnum, sum vóru komin suður at stuðla sínum liðið, og samstundis minni stuttligt at síggja fjøldina, ið stuðlar heimaliðnum, tykist minka tá úrslitini ganga ímóti.
Ringasta fyri eitt lið, tá ið tað gongst illa á vøllinum, man verða at síggja at egnu viðhaldsfólk venda liðnum bakið. Her mugu okur taka annað skinn um bak og heldur vísa í verki, at okur standa saman og stuðla oynni og felagsliðnum. Tað gevur nakað eyka fyri leikarnar á vøllinum, og allur stuðul ger mun nú úrslitini ganga ímóti.


text:
Er tað rætti mátin
20. desember 2015 I Skrivað hevur: Henrik Old
Síggi yvirskrift á in.fo um orðaskiftið í Tinginum um Kringvarpsgjaldið. Her settið eg spurnartekin við fráboðanina frá formanninum í Landsfelagnum hjá pensjonistum, um at pensjonistarnir ikki vóru við uppá at lækka fasta gjaldið til Kvf.
Har ein pensjonistur er einsamallur í húsi, er eitt gjald uppá kr. 3600 um árið eitt rættuliga høgt gjald í mun til tær kr. 600 um árið, sum skotið er upp nú. Har tvey eru í húsið, er munurin kr. 2400.
Tað hevur verið eitt áralangt stríð í politisku skipanini, um pensjonistar, serliga har bara ein er í húsi, skulu gjalda kr. 3600 tað sama sum vanlig húsarhald. Eg havi ikki nakra super loysn uppá hvussu hetta best kann gerast, men eftir nógv orðaskiftið í politisku skipanini er man komin til tað loysn, sum nú liggur á borðinum. Tí undrar tað ein, at pensjonistafelagið var fyrst úti og kasseraði uppskotið. Yvirskriftin á in.fo kann misskiljast, men eg undraðist yvir boðini frá pensjónistafelagnum, og settið spurnartekin við, um hesin mátin so var tann rættið at loysa trupulleikan uppá, og ikki tað at man onki skal gerða.
Henrik Old
« aftur


text:
1. Gleðisongur fyllir mína sál í dag,
mítt steyp er fylt og flýtur yvir,
tí mín lívsleið gongur mót’ tí ljósa stað,
mítt steyp er fylt og flýtur yvir.
Niðurlag: Flýtur yvir, flýtur yvir,
mítt steyp er fylt og flýtur yvir.
Himmalskt gleðiljóð
leikar sál mín fró –
mítt steyp er fylt og flýtur yvir.
2. Eina Jesus gekk hin tunga krossins veg –
mítt steyp er fylt og flýtur yvir –.
Har hans blóð varð úthelt, og tí livi eg,
mítt steyp er fylt og flýtur yvir.
3. Nú eg eri hans, tí hann meg hevur valt,
mítt steyp er fylt og flýtur yvir,
og hann er mín styrki, er mín vón – mítt alt.
– Mítt steyp er fylt og flýtur yvir.
4. Ei eg óttist, um enn leiðin trong er mær,
mítt steyp er fylt og flýtur yvir,
tí at hann vil hjálpa, hann er altíð nær.
Mítt steyp er fylt og flýtur yvir.
5. Vildi tú kent gleði, kunnað sungið við? –
Mítt steyp er fylt og flýtur yvir –.
Trúgv á hann, og tú skalt finna hvíld og frið!
– Mítt steyp er fylt og flýtur yvir.


text:
Veðrið var av tí allar fagrasta leygarmorgunin, tá 4. umfar av TF Vetrarkappingini skuldi rennast í Sørvági. Men náttin hevði verið eitt sindur kaldari enn veðurmenninir høvdu spátt, og úrslitið var, at alt var tað bera gler í Sørvági og út eftir Bíggjarvegnum. Tað var ikki hugsingur um at fara at renna kapp.
Tá nú alt fólkið var møtt upp og allar fyrireikingar gjørdar, var tað sera keðiligt at avlýsa ella útseta til annan dag. Sólin var komin fram, og íslagið á vegnum var bara ein millimetur. Kommunan lovaði at koyra til Bíggjar við saltbilinum, og tí var avrátt, at útseta renningina tveir tímar. Leygardagur var, og vituligt skulu fólk so nógv ymiskt. Tíverri vóru nøkur, sum ikki høvdu stundir at bíða hesar báðar tímarnar, men vit meta, at hetta var rætta avgerðin, tí tá renningin byrjaði kl. 13 var púra tátt allan teinin.
Tað var bert tað fyrsta strekkið, sum var eitt sindur hált, annars var púra tátt hjá títt eitt sindur skerda hópinum at renna
Hjá monnunum manglaðu fleiri av teimum, sum plaga at kappast um fremstu plássini. Henry Olsen var møttur, men hevði ikki stundir at bíða, Sam Vang var ikki tilmeldaður og ungi klaksvíkingurin Julian Gregersen hevði meitt sær fótablaðið í fótbóltsleiki.
Jan Elmar Sørensen vann sína fyrstu stóru kapping hjá monnum. Hann og Hallur Hom fylgdust til Gásadalstunnilin, men tá teir vendu og runnu oman aftur móti Bø, megnaði Hallur ikki at fylgja við Jan Elmari í undanbrekkuni. Komnir til Bíggjar var Jan Elmar longu meira enn 100 metrar undan, og kappingin í veruleikanum avgjørd. Munurin á málinum var 37 sekund. Rúni Seloy fekk sítt besta úrslit í vetur og beliv nummar trý stutt aftanfyri Hall.
Jan Elmar Sørensen vann sína størstu kapping nakrantíð.
Rigmor N. Arge vann sín næsta sigur í vetur. Rigmor rann sera væl í gjár, og vann trygt framman fyri Rebekku Fuglø, sum rann sítt fyrsta umfar í TF-Vetrarkappingini. Hon hevur drigist við ein skaða, men gott at síggja hana í kapping aftur. Duruta R. á Lofti gav Rebekku harða kapping, men endaði góð 20 sekund aftari á triðjaplássi. Ann Thomsen var beint í hølunum á Durutu á fjórða plássi, men kom við góða innsatsinum á pallin hjá kvinnuveteranunum, har hon vann bronsu. Rigmor vann gull og Duruta silvur.
Í kappingini hjá gentunum vísti Maria Biskopstø ræðandi styrki og vann trygt á Oddvør Josephsen og Elin Kristinu Ryan. Móti endanunum var hon um at blanda seg í toppdystin hjá teimum størru dreingjunum. Dreingjakappingina vann Niklas T. Kruse kortini trygt framman fyri Rúna Skarðhamar. Á triðjaplássi kom ungi hósvíkingurin Hans Erland Thomsen.
Gentan, sum aldrin blívur móð. Maria Biskopstø vann gentukappingina
Hjá superveteranunum fingu vit eina spennandi kapping hjá kvinnunum, har Jessie Hansen vann sín fyrsta sigur. Hetta í harðari kapping við Jóngerð H. Høgnesen, sum bert var 11 sekund aftari. Hjá monnunum var gott at síggja Regin Jóanesarson á pallinum aftur. Hann hevði strítt seg gjøgnum kavan úr Vestamnna fyri at vera við í kappingini. Eisini Gunnar Simonsen var á pallinum fyri fyrstu ferð í vetur eftir sítt 2. pláss. Tryggur vinnari gjørdist ikki óvæntað Jens Rikkard av Víkum Weihe, sum stórsigraði á heimabeitinum.
Veterankappingina hjá monnum vann Hallur, Guttorm Sørensen varð nummar tvey og gott at síggja Hjalmar Sjóvará á sigurspallinum eftir sínum bronsumerki.
Fólksligi borgarstjórin í Sørvágs Kommunu, Sune Jacobsen, handaði heiðursmerkini. Hann og Regin hava kenst í mong ár. Sune visti eisini at siga, at Jens Rikkard Weihe er ættaður úr bygdini á Víkum, og at tað ivaleyst eru haðani góðu rennieginleikarnir stava.
Takk til allar luttararnar fyri tolni at bíða. Og takk til Frælsi fyri stak góða fyriskipan. Og takk til Sørvágs Kommunu fyri salting.
Úrstlit TF VK-4 í Sørvági 17_ jan


text:
Monnow Brúgvin
Monnow Brúgvin í Monmouth, Wales er tann einasta av sínum slag av armeraðum brúgvum frá miðøldini, har tornið á brúnni enn er varðveitt. Brúgvin fer yvirum ánna Monnow, umleið 500 metrar frá staðnum, har áirnar Monnow og Wye. Nú er brúgvin bert loyvd fyri fólki, sum eru til gongu og hon er vard á hægsa stigi (Grade one listed buildings). Brúgvin varð bygt í seinna helmingi av 13. øld. Hildið verður, at hon var gjørd liðug í 1272, men ongi skjøl finnast sum prógva tað. Frá 1889 til 1902 var eitt stórt arbeiði gjørt, fyri at varðveita brúnna, og tað eydnaðist.


text:
Maskinførari til norðurøkið hjá Landsverki
Landsverk sóknast eftir dugnaligum og álítandi maskinførara til norðurøkið at byrja skjótast gjørligt.
Arbeiðsuppgávur
Arbeiðsuppgávurnar fevna í høvuðsheitum um:
- viðlíkahald av landsvegum
- vetrarhald
- aðrar fyrifallandi uppgávur
Førleikakrøv
Vit vilja røkka best møguligum úrslitum, og tí vænta vit, at tú ert arbeiðssom/-samur, dugnalig/-ur, og at tú ert likamliga væl fyri.
Vit leggja stóran dent á góðar persónligar eginleikar, at tú ert fyrikomandi, arbeiðir sjálvstøðugt og ert ein arbeiðsglaður viðleikari við góðum samstarvsevnum.
Á Landsverki seta vit trygdina í hásæti. Tí er umráðandi, at tú dugir at vísa arbeiðinum ans og virðir galdandi trygdarreglur, sum eru tengdar at arbeiðsuppgávum.
Royndir innan fyri hetta arbeiðsøkið eru ein fyrimunur, men eingin treyt. Tó skalt tú hava stóra koyrikortið og vera førur fyri at koyra vanligar entreprenørmaskinur, eitt nú gravi- og lessimaskinur.
Setanarviðurskifti
Starvið er tímalønt fulltíðarstarv. Løn og setanartreytir annars eru sambært sáttmála við avvarðandi yrkisfelag.
Arbeiðsøkið fevnir um alt norðurøkið, tó verður tín arbeiðsstaður á Lambareiði.
Í sambandi við vetrarhaldið og kavarudding kann roknast við, at arbeiðsdagurin byrjar kl. 05:00 á morgni á Norðurøkinum. Roknast má við nakað av úrtíðararbeiði, serliga í vetrarhálvuni.
Umsóknir
Prógv og lívsgongdarlýsing (cv) skulu saman við umsókn sendast umvegis heimasíðu okkara www.landsverk.fo og verða okkum í hendi í seinasta lagi 22. januar 2019.
Nærri upplýsingar um starvið kunnu fáast við at venda sær til Árna Jacobsen, økisleiðara, á tlf. 290 920 ella teldupost: arja@lv.fo.
7. apr 2019
8. apr 2019
5. apr 2019
28. mar 2019
29. mar 2019
26. apr 2019
4. apr 2019
31. mar 2019
25. mar 2019
27. mar 2019


text:
Sigur gjøgnum myrkur
14. apríl 2009
Í samband við hendingarnar, sum fóru fram í Getsemane urtagarði skírisnátt, lesa vit í Luk. 22,53: “ ... hetta er tykkara tími og vald myrkursins.”
Jesus fór ígjøgnum djúpasta myrkrið, og hansara líðing kom í hæddina langafríggjadag.
Jesus í myrkrinum
Í samband við hendingarnar, sum fóru fram í Getsemane urtagarði skírisnátt, lesa vit í Luk. 22,53: “ ... hetta er tykkara tími og vald myrkursins.”
Jesus fór ígjøgnum djúpasta myrkrið, og hansara líðing kom í hæddina langafríggjadag.
Hetta var ikki bara ein langur dagur, men náttin var kanska hin allarlongsta í søgu mannaættarinnar. Hetta var líðingarinnar nátt. Skírisdag og langafríggjanátt var Jesus úti í einum djúpum myrkri. Vinirnir sviku. Hin hollasti av lærusveinunum avnoktaði hann. Judas, kassameistarin, hevði svikið hann fyri 30 silvurpengar. Allir lærusveinarnir sovnaðu, hóast hann hevði biðið teir vakt og biðið saman við sær.
Teir svóvu, sjálvt tá ið tempulvaktin kringsetti Jesus og handtók hann. Fíggindin bant Jesu hendur og eyðmýkti hann. Teir píndu hann og vanærdu hann og fóru ómenniskjansliga við honum. Teir lótu hann úr fyri almannaeygum og slerdu hann við koyrlinum. Hann varð húðflongdur, og ryggur hansara hekk í lepum har uppi við pínslaváttarstólpan. Teir drógu hann hálvdeyðan yvir til avrættingarstaðið Golgata. Har krossfestu teir rómversku hermenninir hann livandi og lótu hann líða tær ógvisligastu pínur. Hendur og føtur hansara vórðu gjøgnumgatað við stórum rustaðum naglum. Meðan hann hekk har útmaktaður og doyggjandi á krossinum, fekk hann at kenna eina niðrandi viðferð frá fólki. Ókvæmisorð og háðarorð heglaðu niður yvir tann doyggjandi mannin.
Myrkast náttin
Tað vóru ikki nógv viðhaldsfólk, enn minni stuðlar á Golgata heyggi henda lagnutunga seinnapart. Tá ið Jesus hevði hingið á krossinum í tríggjar tímar, myrknaði himmalin alt í einum. Tað var, sum Gud sjálvur sløkti ljósið á Golgata. Nú var nóg mikið. Tá ið alt leikaði í sum harðast, sløknaði ljósið mitt á degi. Sjálvt sólin mátti venda sær burtur av skomm. So ræðuligt vóru menniskjuni farin við Guds egna soni. Í tríggjar tímar var myrkt mitt á degi. Hetta var eitt myrkur, sum tú næstan kundi taka í. Har gjørdist myrkt bæði á bygd og í bý. Har gjørdist myrkt á øllum arbeiðsplássum og í øllum heimum. Har gjørdist myrkt á spæliplássum og í køkum. Lívsins ljós sløknaði.
Samstundis rópti Jesus: “Tað er fullgjørt!” Nú var einki meir, sum gerast kundi. Bikarið var fult. Pínslubikarið var á tremur og um at bresta. Jesus hevði hildið alt hetta út av berum kærleika til eina sjúka og glataða mannaætt. Hann hevði gjørt alt hetta fyri at frelsa verðina.
Jesus var sanna ljósið, sum lýsir upp í hvørjum menniskja. Hann var ljósið, sum myrkrið ikki vann á.
Men nú gavst hann! Tá ið ljósið gerst svart, verður tað av sonnum myrkt. Í svartasta vónloysi rópti Jesus, so tað ekkóaði gjøgnum alla søguna: “Gud mín, Gud mín, hví ert tú farin frá mær.”
Jesus, sonur Guds, upplivdi hitt ógvisligasta myrkrið, tá ið Faðirin mátti venda sær burtur frá soninum. Tá ið syndin varð løgd á Jesus, mátti Gud fjala andlit sítt fyri honum. Hetta var myrkasta løtan í søguni.
Jesus smakkaði beiskasta myrkrið, tá ið heimsins syndir og sjúkur vórðu lagdar á hann. Hann bar øll okkara brek og allar veikleikar, øll mistøk menniskjans og teirra skeivleikar. Alt, sum miseydnaðist, og allir ósigrar vórðu lagdir á Jesus. Øll fortíð og framtíð vórðu lagdar á hann. Jesus tók alla banning heimsins á seg.
Fullkomin sigur
Eftir alt hetta kom eitt ljós, sum kann lýsa upp eitt og hvørt myrkur: Jesus vann ein fullkomnan sigur á Satani og øllum hansara illu andum, allari synd og øllum menniskjuligum mistøkum, sjúkum og veikleikum, og hann vann ein fullkomnan sigur á deyða og grøv.
Satan hevur herjað alla mannaættina við sínum oyðandi herferðum allastaðni í hesari verð. Hann hevur knúst okkara familjur. Hann hevur oyðilagt okkara býir. Hann hevur sorlað okkara verð, so hon liggur í skeljasori. Hann hevur rænt okkara børn og ungdómar. Hann hevur hersett menniskju við djevilskum kreftum, sum tey ikki sjálv kunnu stýra.
Hann hevur rubbað og bundið menniskju, so tey ikki longur eru harrar yvir sær sjálvum. Hann hevur rænt, herjað og stolið øll virði, sum menniskjan hevði fingið í skapanargávu frá Gudi. Hann hevur miðvíst teppibumbað sinn og tankar hjá menniskjum við niðurbrótandi og oyðandi tankum og spreitt skelk og ræðslu allastaðni á okkara knøtti. Hann hevur lagt eftir sær lemjandi sjúkur, barnloysi og niðurnívd menniskju, ið slaka fyri syndini og banningum. Hann hevur havt alla verðina sum gísla. Og nú ræðir hann menniskju við hóttanum um eitt ævigt fongsul í holuni hjá gíslatakaranum.
Jesus kom ikki bara við teimum góðu tíðindunum, men eisini fyri at fría allar gíslar. Hann setti fangar í frælsi og førdi teir út úr myrkursins holum. Av tí at hann er farin ígjøgnum myrkrið, hevur hann sigrað á Satani og øllum myrkri. Jesus fór sjálvur niður í holuna hjá gíslatakaranum og fríaði allar gíslar við einum ótrúligum frælsisstríði. Tí kunnu øll menniskju gerast fræls í dag, uttan mun til hvussu leingi tey hava verið í valdi gíslatakarans.
Jesus fríar eisini frá skelkandi upplivingum og teimum sálarligu avleiðingum, sum standast av einari drúgvari gíslatøku. Hann vil geva menniskjum tað aftur, vit hava mist, tá ið djevulin tók valdið. Hann kann javna aftur tær negativu oyðandi hendingarnar, vit hava verið úti fyri. Golgatatryggingin bøtir um alt tað, Satan hevur rænt frá okkum. Í Jesu sáttargerð hava vit fingið atgongd til alt, vit mistu í syndafallinum. Tá ið Jesus doyði, sigraði hann á djevlinum. Í 1. Jóh. 3,8 sigur Guds orð: “Til tess varð Guds sonur opinberaður, at hann skuldi bróta niður djevulsins verk.”
Effie Campell týddi


text:
25. Mar 2019
Leygardagin 9. mars bleiv kappast í Landavegsúkkling. Leiðin gekk úr Havn, til Hósvík har tað bleiv vent. Leiðin gekk síðan sama veg til Havnar (gjøgnum bergholið).Meðan starturin var við Plantusøluna við Hvítanesvegin, so var málið við Hotel Føroyar. Komnir til Havnar skuldu súkklarar koyra eftir...
07. Jan 2019
So hevur nevndin "snikkað og smíðjað". Kalendarin fyri kappingarárið 2019 er nú loksins klárur.Árið í ár er eitt sokallað "Oyggjaleikaár". Tað setur sjálvandi sín dám á kalendarin. tað verða úttøkukappingar í apríl mánað. Alt snýr seg tó ikki um Oyggjaleikir. Kring Føroyar verður aftur komandi...
02. Des 2018
Nevndin hevur skipað seg og nevndin hevur havt sín fyrsta fund. Vit hava millum annað tosað um okkara vetravenjing og arbeitt við einum leisti viðvíkjandi at stuðla okkara limir fíggjarliga.Nevndin hevur skipað seg soleiðis:Dávur Magnussen: NevndarlimurTonny Brimsvík: NevndarlimurKjartan Egholm: KassameistariHenry Berg: NæstformaðurGunnar Dahl-Olsen: FormaðurSum sagt,...
07. Okt 2018
Myndirnar tala fyri seg. Bláður himmal og gott lag á súkklarunum, nú seinasta FM kappingin skuldi koyrast á hesum sinni.Eftir ætlan skuldi Landavegsúkklingin koyrast í Eysturoynni, men vegna vegarbeiði á teininum runt Agnið, bleiv kappingin flutt til Streymoynna. Eftir harða Einkultstartin niðan á Sornfelli, skuldu...
07. Okt 2018
Kappast var í FM í Einkultstarti fríggjadagin 5. oktobur. Aftur í ár lógu FM kappingarnar seint, men aftur í ár vóru súkklarar og fyriskiparar hepnir við veðrinum. Meðan kappast varð í Býarsúkkling, vóru hvirlurnar nógvar, títtar og harðar, men tá bleiv súkklað í hjartanum av...
07. Okt 2018
Hóskvøldið 4. oktobur bleiv kappast um FM heitið í Býarsúkkling, ella Criterium, sum tað eisini eitur. Danir kalla tað "gadeløb". Orðið hóskar seg væl til kappingina hóskvøldið tá vit koyrdu á smølu og trongu gøtunum í hjartanum av Havnini, og í gomlu Havnini. Uppmøtingin var...
20. Aug 2018
Seinasta umfar av GIANT Várkappingini 2018 bleiv koyrt leygardagin. Tað var spenningur um hvør fór at vinna samanlagt, tí tveir høvdu møguleika at gerast samlaður vinnari. Undan fimta og seinasta umfari hevði Jan Hjaltalin Olsen 19 stig og Gunnar Dahl-Olsen 21 stig.Vinnarin fær 7, nummar...
14. Aug 2018
Seinasta umfar av Várkappingini 2018 verður koyrt leygardagin 18. august.Hetta er fimta Einkultstartskappingin. Tann fyrsta, ið skuldi vera 3. mars, bleiv útsett vegna veður.Tá var ætlanin at koyra 24 km Einkultstart í Kaldbaksbotni. Tað gera vit aftur leygardagin klokkan 15, tá kappingin byrjar.Tætt er millum...


text:
Bjørt Lind, sum er sálarfrøðingur og hevur skrivað ritgerð um pedofili, segði í morgun við útvarpið, at vit skulu síggja pedofili meira samansett.
Pedofili varð viðgjørt í morgunsendingini í sambandi við sendingina Leaving Filmurin snýr seg um Wade Robson og James Safechuck, sum siga seg hava verið misnýttar av kenda tónleikarinum, Michael Jackson.
Bjørt Lind segði millum annað eisini, at í sjálarfrøðingar vóru ósamdir um, hvørt pedofili var ein seksuell orientering ella ein sjúka.
Bjørt Lind segði eisini, at tú væl kann vera ein góður pápi, ein góður lærari, ein góður stjóri ella okkurt annað, hóast tú ert pedofil. Hon segði, at fólk ofta hava ringt við at rúma, at pedofilar kunnu vera meira enn bara tað.
Hon segði eisini, at miðlarnir ofta hava lyndið til at seta pedofili upp ov svart og hvítt.
Til ber at hoyra innslagið her


text:
"Tí at tað, sum vendir niður, vendir upp..." er Føroya mest teologiski sangur. Tess betri eg komi at kenna Jesus og boðskap hansara, tess betri síggi eg, at tað er júst hetta, sum eyðkendi lív hansara: At tey, sum halda seg vera honum nærmast eru longst burtur, meðan tey, sum halda seg vera longst burtur, eru hansara hjartanærmast.
Í líknilsinum um tveir synir í Matteus 21:28-32, sigur Jesus frá pápa, sum bað synir sínar arbeiða fyri seg. Annar teirra segði nei, men fór kortini, og hin segði ja, men fór ikki. Tá ið Jesus spurdi religiøsu leiðararnar hvør sonur gjørdi vilja faðirsins, svaraðu teir: "Hin fyrri." Tá svarar Jesus teimum, at tey religiøsu eru sum seinni sonurin, ið sigur ja til at gera Guds verk, men í roynd og veru gera sítt egna verk. Men tey, sum religiøs fólk vanvirða - tollarar, skøkjur og onnur - eru nærri hjarta Guds, enn tey religiøsu.
Hetta er galdandi enn sum áður. Vit, sum kalla okkum religiøs - eisini eg sjálvur - halda okkum vera so røtt og rættvís í øllum, sum vit gera, at vit halda okkum sanniliga tæna Gudi. Men sannleikin er, at mong okkara tæna als ikki Guds endamálið, men okkara egna. Og mong av teimum, sum vit vanvirða í okkara samfelag - tey, sum ikki liva eftir okkara reglum og fylgja okkara meiningum - mangan eru nógv hjartareinari og meiri ektaði enn vit, og eru tey tí nógv nærri hjarta Guds, tá alt kemur til alt. Máttu vit tikið orð Jesusar til okkara og hugsa alvorliga um, at mangan er tað so, at tað, sum vendir niður, vendir upp!


text:
Fyrstu 7 mánaðirnar í 2018 eru 22 dopingroyndir tiknar av føroyskum ítróttafólkum. Allar royndirnar vóru negativar. Royndirnar eru tiknar innan fleiri ítróttagreinar, bæði til kappingar og til venjingar . Hetta er samstundis fyrstu royndirnar, sum føroysk dopingeftirlitsfólk hava staðið fyri og hevur arbeiðið gingið sera væl.
ÍSF fegnast um at arbeiðið hevur gingið sum tað skal, og at føroysku ítróttafólkini eisini hava tikið væl ímóti dopingeftirlitsfolkunum. Nógvir spurningar verða settir av ítróttafólkunum, venjarum og leiðarum – og er tað eisini ein uppgáva hjá dopingeftirlitsfólkunum at kunna hesi um antidoping. Dopingeftirlitsfólkini hava eisini verið á vitjan hjá feløgum uttan at nakrar royndir hava verið tiknar.
Avgreiðslutíðin hevur bert verið 2-3 vikur. Áðrenn varð avgreiðslutíðin upp í 2 mánaðir. Orsøkin er tann, at nú verða royndirnar sendar beinleiðis til eina góðkenda kanningarstovu í Oslo. Áðrenn máttu royndirnar fyrst sendast til Danmarkar og síðani til Oslo.
Í døgunum 20-22 august koma starvsfólk úr Antidoping Danmark ,at hava kunningarfund og vitja venjingar-og fitnesstøðir í Føroyum. Kunningarfundurin verður í ÍSF-húsinum mánakvøldið 20 .august kl 19:00.
Harumframt verður undirvísing og frálæra fyri tey 5 dopingeftirlitsfólkini í Føroyum.
Kelda: www.isf.fo
SáH


text:
Uttan bil
Umframt at Norröna veitir tær tænastur, tú hevur tørv á, er hon bílig at ferðast við
Hóast tú ikki hevur bil við tær á ferðini, so skal tað ikki verða ein forðing at sleppa víðari. Bussur stendur klárur, tá Norröna hevur lagt at, at koyra teg niðan á tokstøðina, har tú so sleppur víðari til tína endastøð.
Hendan leinkjan hjá Rejseplan hjálpir tær lættliga at finna tíðir og møgulig skift við tok ella buss. Eisini finnur tú ferðaætlan hjá bussinum, ið koyrir millum Hirtshals St. og terminalin her.


text:
Ein hin fyrsti, sum fór at festa á blað tjóðminni og siðsøguligt tilfar, var Andreas Weihe, bóndi á Selatræð, føddur í 1867.
Frá tí, at fólk av álvara fóru at arbeiða við hugsanini um at fáa í lag fornminnisavn í Føroyum, átti hendan ætlan valla størri vælvildarmann enn Andreas. Ágrýtin ferðaðist hann landið runt og savnaði fornlutir.
Men hann legði eisini rættiliga stórt skrivligt verk úr hondum. Eftir hann eru tvær bøkur: »Søga og søgn« 1933 og »Tjóðminni«, 1938.
Í fororðum í fyrru bókini sigur hann sjálvur hvat hevur eggjað honum at fara undir hetta tiltak:
»Frá barnaárum havi eg við góðum huga lurtað eftir søgum og søgnum, sum eldri fólk plaga at siga frá. Ikki bert søgurnar, meira og minni týdningarmiklar, sum sagdar verða, men tað yndi, ið alt ber við sær, sum forfedrar okkara hvør við sínum munni og hvør við sínum skaldsligu gávum hava vovið virðingarverdar træðrir ígjøgnum, dró meg í mínum barnaárum, so sum tær enn draga meg. Í teim gomlu og nýggju søgunum finna vit barnaheim fedranna í mentun og skaldskapi; hann er verdur at goyma í gullskríni bæði fyri okkum, ið nú liva, og komandi ættarliðum«.
Fyrra bókin, sum partvíst er skrivað á føroyskum, partvíst á donskum, er býtt sundur í tríggjar høvuðsdeildir: 1. Søga og søgn. 2. Huldusøgur. 3. Ferðaminni. Seinna bókin er í fimm høvuðspørtum: 1. Staðanøvn á Selatræð og nakrar sagnir ymsastaðni frá. 2. Fornar toftir í Føroyum. 3. Sagnir og ein frágreiðing um spitalska-sjúkrahúsið á Argjum. 4. Gamlir siðir. 5. Gamlir siðir og pátrúgv. Orðtøk.
Hjá honum, ið áhuga hevur fyri gomlu mentan okkara, eru her forvitnisligar frásøgur at finna.
Andreas Weihe doyði í 1946.
Úr: Árni Dahl: Bókmentasøga I-III. Fannir. 1980-83.
Føroyingurin hevur frá aralds tíð verið søgukærur; fedranna brøgd og starvan vóru havd á munni í roykstovuni skýmingarløturnar, meðan arbeiðið gekk — her livdu orðatøkini, gáturnar, ævintýrini, sagnirnar og kvæðini og vórðu flutt til komandi ættarlið.
Okkum var til eydnu lagað, at allur hesin skaldskapur varð festur á blað í tøkum tíma, áðrenn kvøldsetan orsakað av samfelagsbroytingum hvarv, ja, stundum vildi so væl til, at søgufróð og ættkær fólk av sínum eintingum sótu og skrivaðu heilar bygdasøgur, og tá tær komu undan kavi, fingu vit at sanna, at bókmentir er annað enn íspunnar søgur, sjónleikir og yrkingar.


text:
Næmingarnir frá Tøknibreytini fara víða
Í kvøld er síðsta freist at søkja inná Miðnám. Ein av breytunum ið søkjast kann inn á, er Tøknibreytin á Tekniska Skúla í Klaksvík.
Tøknibreytin kann geva nógvar møguleikar - niðanfyri greiðir Tekniski Skúli frá nøkrum av teimum næmingum, ið hava tikið teirra miðnámsútbúgving á Tøknibreytini:
Joan Petri Olsen, fyrrverandi næmingur á Tøknibreytini, er útbúgvin tannlækni og hevur sína egnu tannklinikk í Føroyum.
Gunn Joensen, fyrrverandi næmingur á Tøknibreytini, lesur støddfrøði á Københavns Universitet.
Maria Brim Trondheim, fyrrverandi næmingur á Tøknibreytini, er útbúgvin lækni og skjótt liðug við klinisk basisuddannelse í Danmark.


text:
Nú laksurin á Vágsfirði í hesum døgum verður tikin og partur av laksinum verður førdur norður til Glyvrar, vilja vit við hesum greiða frá umstøðunum.
Fleiri atlit eru at taka í samband við alivirksemi – og tøku av laksi á fjørðinum. Eitt atlit er laksalús, annað atlit, sum hevur týdning er, nær nýggjur fiskur skal setast útaftur.
Í samband við aliøkið í Vági er at siga, at Bakkafrost í fleiri umførum hevur víst at vit megna at halda lúsatrýstið niðri uttan nýtslu av heilivági. Í Vági hava vit nýtt rognkelsir í ringunum og harafturat hava tænastuskip okkara “Hans á Bakka”, “Martin” og “Róland” í fleiri umførum seinastu mánaðirnar avlúsað fiskin í Vági við góðum úrslitum. Uttan hesi amboð hevði ikki verið gjørligt at alt fiskin fram til fulla tøkustødd, sum vit nú hava gjørt. Fiskurin, sum verður kruvdur í dag, vigar omanfyri 7 kg og er av allarbestu dygd.
Tá tað kemur til nýggja útseting, so eru eisini nøkur atlit, sum vit verða noydd at halda okkum til. Smoltið, sum skal setast út á Vágsfjørð, skal eftir ætlan út í apríl mánaða. Sambært galdandi lógarkrøvum er ásett ein hvílitíð á tveir mánaðir fyri fjørðin, áðrenn nýggjur fiskur kann setast út aftur. Sostatt skal fjørðurin vera tómur 1. februar, um gjørligt skal vera at seta út 1. apríl. Hetta fara vit ikki at klára – men hava nú sum mál at klára hetta fýra vikur seinni. Tað ber ikki til at útseta útsetingina longur, tí onnur aliøki, sum eisini skulu hava smolt, koma beint aftaná Vág. Hesi smolt verða klár í juni/juli. Fyri at smoltstøðirnar skulu megna at hava smoltið klárt, er neyðugt at fáa fiskin til økið á Vágsfirði út av smoltstøðunum áðrenn.
Bakkafrost hevur avgjørt at byggja kryvjivirkið í Vági út til tess at hetta kann nøkta tørvin á kapasiteti, tá laksurin á alifirðunum skal takast. Bakkafrost yvirtók sum kunnugt Faroe Farming herfyri, og fóru vit beinanvegin í gongd við at byggja nýtt kryvjivirki í gamla Polarfrost. Verandi virkið er avmarkað í kapasiteti, og er ikki tíðarhóskandi. Tí vóru møguleikarnir tvinnir, antin at niðurleggja virkið ella at byggja annað tíðarhóskandi virki við nøktandi kapasiteti.
Seinna loysnin varð vald, og eftir eina munandi útbygging verður virkið ætlandi liðugt í summar. Ætlanin er sostatt at kryvjivirkið í Vági skal kryvja allan fisk frá aliøkjunum í Suðuroy, og vænta vit at hetta við tíðini eisini fer at geva meining fyri felagið. Neyðugt er at virkið klárar at tøma ein fjørð við áleið 5.000 tonsum innanfyri tveir mánaðir, t.v.s. umleið 40 arbeiðsdagar, og tað fer nýggja virkið at megna; men inntil nýggja virkið er klárt, er neyðugt at nýta aðrar møguleikar, soleiðis at alivirksemið í Suðuroy skal megna at halda seg innanfyri bæði lúsamørk og aðrar lógarásettar treytir.


text:
Allan vegin runt Føroyar og millum oyggjarnar er sjógvur. Í sjónum eru bæði fiskar, plantur og nøkur av størstu súgdýrunum í heiminum. Og í sjónum hendir alla tíðina okkurt, sum kann undra og ríka okkum.
Dýralívið
Lívið byrjaði í sjónum. Tað uddi við dýrum í sjónum, áðrenn dýrini fóru upp á land.
Nógv fiskasløg eru elligomul. Til dømis livdu nógv ymisk sløg av hávum fyri 200 milliónum árum síðan. Sostatt vóru hávar til langt áðrenn dinosaurarnir.
Ótrúliga nógv onnur ymisk dýr liva í sjónum við Føroyar. Gongur tú í fjøruni, sært tú marflugur, krabbar, skeljar, gággur og nógvar aðrar løgnar skapningar, ið siga frá einum fjølbroyttum lívi í sjónum og eina millióna ára gamla náttúrusøgu.
Ríkidømi
Í sjónum er stórt ríkidømi. Hvønn dag verða túsundtals tons av fiski hálað upp úr sjónum og seld til matna. Føroyar hava leingi livað av fiskivinnu. Flest øll kenna onkran sjómann, tí í Føroyum eru nógvir trolarar, línubátar, nótabátar og útróðrarbátar. Nógv fólk á landi arbeiða eisini í fiskivinnuni, eitt nú á flakavirkjum og alivirkjum.
Men tað er ikki bara fiskur at fáa í sjónum. Vit veiða eisini hval, rækju, hummara, krækling, jákupskel og annað. Til dømis hevur grønlandsrækja stóran vinnuligan týdning. Fleiri hundraðtúsund tons verða fiskað árliga.
So at siga allur fuglur, sum vit veiða og eta, er sjófuglur. Sjófuglur er fuglur, sum finnur føði sína á sjónum.


text:
Í komandi viku fer U17-landsliðið við gentum til Norðurírland, har UEFA menningarkapping verður á skránni. Luttakandi londini eru Norðurírland, Luksemborg, Kosovo og Føroyar
Jan Mølvad Laursen, venjari hjá føroyska U17-landsliðnum við gentum, hevur úttikið 18 spælarar til UEFA menningarkappingini, sum verður í Norðurírlandi frá 11. til 15. apríl.
Umframt vertslandið og Føroyar, verða Kosovo og Luksemborg eisini við í kappingini.
Føroysku genturnar leggja fyri ímóti Luksemborg mikudagin 11. apríl. Tveir dagar seinni er Kosovo mótstøðuliðið, meðan seinasti dysturin verður sunnudagin 15. apríl, tá Føroyar og Norðurírland spæla.
Hópurin
Óluvá A. Joensen, KÍ
Birita Ryan, KÍ
Vár Tollaksdóttir, Víkingur
Lea S. Lisberg, EBS/Skála
Jacoba K. Neshamar, Jerne IF (Danmark)
Eyðbjørg B. Jacobsen, B68
Lena Olsen, B68
Bára S. Magnussen, B36
Silja P. Augustinussen, TB
Fridrikka M. Klementsen, B71
Miriam H. Egilsdóttir, EBS/Skála
Kristina B. Mikkelsen, EBS/Skála
Eyð B. Knudsen, B68
Helena Hansen, B36
Karin G. Áslakksdóttir, Víkingur
Lena Maria Joensen, KÍ
Lív Rúnadóttir, B36
Elsa Egholm, B36
Skráin
9. apríl: Fráferð (Vágar – Edinburgh – Belfast)
11. apríl: Luksemborg – Føroyar kl. 15:00
13. apríl: Føroyar – Kosovo kl. 15:00
15. apríl: Føroyar – Norðurírland kl. 11:00
16. apríl: Heimferð (Belfast – Edinburgh – Vágar)


text:
Barn á Filipsoyggjunum
Í apríl mánaða 2015 vóru Hilda Viderø og maður hennara, Jóhannes, á vitjan á Filipsoyggjunum, og gjørdi ABC barnahjálp í Føroyum av at fara undir at stuðla børnum har.
Um stú vilt stuðla einstakum barni á Filipsoyggjunum, kanst tú seta teg í samband við Hildu Viderø, T-postur: hilda@abc.fo ella á tlf.: 222085. Kostnaðurin er kr. 220 um mánaðin.
Eisini ber til at stuðla við at flyta pening á kontu í Eik, 9181 – 160.987.6.
Skriva til andrea@barnahjalp.fo, um tú ynskir at stuðla barni á Filipsoyggjunum.


text:
Orð og lag: Aage Samuelsen
Týtt: Róðin Thomsen
Upprunaheiti: Jesus, underfull Du er for meg
1. Jesus, undurfullur ert tú mær,
nú mítt hjarta frøast vil í tær!
:,: Vakrastur tú fram um túsund er,
fylgir mær, hvar fótur mín meg ber.:,:
2. Jesus, takk tú doyði fyri meg,
tá tú sjálvur lív títt ofraði!
:,: Takk øll náði, miskunn frá tær er,
og hvønn dag tú altíð hjá mær ver! :,:
3. Bikar frelsunnar eg hevja vil;
øðrum vísa, hvønn eg hoyri til.
:,: Eg um teg vil øllum siga frá:
at hvør syndari kann frelsu fá. :,:
4. Lat meg vera tær til reiðar, tá
eg skal fara hesum foldum frá!
:,: Skjótt tú tíni flytur heim ein dag
til Jerusalem – hin nýggja stað. :,:


text:
Smurdu Wales av 3-0 - silvurið heima. Samrøður frá Rás2 og 62 myndir
EM-landsliðið helt fram, har tað slepti í morgun og vann seinasta dystin 3-0.
Føroysku kvinnurnar løgdu fyri sum eitt ódnarveður og vunnu fyrsta settið heili 25-4, eitt sera væl leikt sett uttan nakrar feilir, og samstundis tað sum er vunnið við størsta málmuni í kappingini.
Næsta settið var eitt sindur trivlandi aftaná stórsigurin í 1. setti, og liðini fylgdust upp til 16-16 - sum oftast við Wales frammanfyri. Men so setti føroyska liðið propp í og vann 25-18.
Í triðja settinum tóku føroyska spælararnir seg saman og vunnu 25-15 og harvið dystin 3-0.
Og silvurið er komið upp á pláss.
Mynd: Frá vinstru Turið Búadóttir og Eva Gunn Niclasen eftir at silvurið er komið í hús
Rás2 samrøður
Hoyr samrøðurnar Óli G. Samuelsen á Rás2 gjørdi við Turið Búadóttir og Sáru Vatnhamar. Hoyr eisini samrøðurnar Óli gjørdi við Honnu Helenu Weihe Simonsen og føroyska hagtalsmannin Andreas L. R. Zachau. Alt hetta hoyrir tú á in.fo her!
Nú verður bíðað í spenningi eftir dystinum, sum Luksemborg skal spæla ímóti Liktenstein klokkan 18.00 í kvøld, tí teoretiskt kunnu Føroyar enn vinna gullið, men tað krevur, at Liktinstein vinur 3-0 ella 3-1. Vit vænta tað ikki, men liva í vónini... Tann dysturin verður stroymdur á Facbook-síðuni hjá flogbóltssambandinum í Liktinstein (ikki í bestu góðsku).
Harafurat er livescore á hesum leinki.
Alt annað viðkomandi fyri kappingina finnur tú á heimasíðinu hjá CEV her, t.d hagtøl, úrslit/støður, dystarskrá o.a.


text:
400.000 Lions-krónur til Barnaheimið
Lions Club Tórshavn, sum kann halda 50 ára stovningardag í november mánaði, hevur vunnið rættin at lata ársins Lions-prís, sum er upp á tilsamans 400.000 krónur, ið koma Føroya Barnaheimi til góðar.
Lions-prísurin, sum varð stovnaður í 1988, verður latin einum einstaklingi, stovni ella líknandi sum stuðul til granskingar- ella menningararbeiði, ið kann betra um lívskorini hjá borgarum. Og í ár er tað hepnast Lions Club Tórshavn at fáa sítt uppskot innstillað til prísin, ið sostatt endar í Føroyum.
Tað verður Føroya Barnaheim, ið fær tær 400.000 krónurnar, sum Lions-prísurin er í ár, og í tí sambandi fara Mortan Poulsen, fráfarandi forseti í Lions Club Tórshavn, og Hildur Hermansen, leiðari á Føroya Barnaheimi, um eina góða viku niður at taka ímóti Lions-prísinum.
Hetta hendir við stíli, tí tað verður hansara kongliga hátign, Heindrikkur prinsur, ið fer at handa prísin umborð á “Dannebrog”, sum tá liggur í Århus. Prinsurin er verji fyri Lions Club Danmark, og ein av uppgávunum er, at hann á hvørjum ári handar Lions-prísin.
Sansa-garður
Sum altíð, tá talan er um Lions-pengar, skulu teir fara til eitt vælgerandi og samfelagsbyggjandi endamál, og í hesum føri verður tað so ein spennandi verkætlan hjá Føroya Barnaheimi, ið kann njóta ágóðan av, at innstillingin frá Lions Club Tórshavn vann frama og tær 400.000 krónurnar koma hendavegin.
Í stuttum snýr tað seg um, at Barnaheimið hevur brúk fyri einum serligum sansa-garði, ið skal hjálpa børnum við umsorganarsviki at fáa eitt amboð, ið kann hjálpa teimum at menna eitt nú motorisku evnini, umframt heimafunktionell evni og somuleiðis kenslulig evni.
Millum annað hevur Lions Club Tórshavn í umsókn síni um Lions-prísin víst á, at felags fyri børnini, sum búgva á Barnaheiminum, er ein ovurhonds stórur tørvur á positivum upplivingum, tí tey annars hava upplivað lívið sum grátt og dapurt og uttan eitt innihald við meining í.
Sansagarðurin skal gerast á økinum hjá Barnaheiminum, og talan verður um fleiri tættir, tí tað snýr seg bæði um umhvørvi við gróti, eitt drívhús, rennandi áarløk og ljóðføri, sum børnini alt samalt kunnu fáa gleði og gagn av uttandura.


text:
« Aftur til yvirlit
Portraits of the Loved Ones - Listasavn Føroya
Hansina Iversen: Portraits of the Loved Ones
Samtíðarlist í miðdepil
Listasavn Føroya
Samtíðarlist verður støðugt sett í miðdepil á Listasavni Føroya. Nakrar mánaðir í senn verður eitt nýtt úrval av samtíðarlist hjá Listasavninum víst í Vetrarstovuni út ímóti Viðarlundini. Listin er í alskyns miðlum og stílum, og átakið varpar ljós á nýggjari list í føroyskum høpi.
Listafólkið hesa ferð er Hansina Iversen (1966), sum tekur støði í tí non-figurativa við denti á litir, formar og samspælið millum hesi.
Í januar 2018 hevði Hansina Iversen serframsýning í Steinprenti, har savnið ognaði sær fimm málningar. Sum ofta er hjá Hansinu, hava einstøku myndirnar einki heiti. Kortini hava hesar eitt felagsheiti, nevniliga Portraits of the Loved Ones.
Hansina Iversen hevur verið virkin listakvinna í nógv ár. Tá hon arbeiddi við hesum málningunum, kendi hon fleiri av skapunum aftur, sum komu fram á løriftinum. Tað vóru sum eldri kenningar, sum vendu aftir til listina hjá henni. Á henda hátt kunnu málningarnir skiljast sum "portrett" av skapum, sum standa henni næst.
Sjálvt um bráið er eyðkent Hansina Iversen, og skapini eru afturkennilig, eru málningarnir nýhugsandi og rannsakandi. Teir mynda nýggjar leiðir hjá listafólkinum. Kompositiónirnar eru frískar og fyltar við mótsetningum: Hansina Iversen blandar sterkar og djúpar litir við pastellir og veikar litir. Skapini eru bæði mettað og gjøgnumskygd. Strokini eru statisk og dynamisk, og alt hetta skapar ein spenning millum dýpd og flata.
"Portrettini" og felagsheitið geva okkum okkurt at arbeiða við. Vit flyta okkum ikki eins nógv í tí ókenda, sum vit annars gera hjá Hansinu Iversen. Vit hava eina eitt sindur greiðari mynd av, hvussu vit kunnu fara til myndirnar. Tær eru intensar, og samspælið millum linjur og litir er máttmikið og endaleyst.
Leinkja til myndir av nýggju málningunum á Listasavninum:
Listasavn Føroya er opið:
1. mai til 31. august kl. 11-17 allar dagar í vikuni
1. september til 30. apríl kl. 13-16 allar dagar uttan mánadag
Atgongugjald er 65 kr, lesandi 25, 16 ár og undir ókeypis.


text:
Vinnuligar Loysnir
Sum vinnuligur kundi hjá okkum, kunnu vit bjóða tær
profesjonella vegleiðing og venjingarútgerð. Vit kunnu hjálpa tær
við øllum frá, væl av útgerð og at finna besta innrættningin,
afturat tí bjóða vit eisini servisu av útgerðini frá okkum. So tað
einast tú skal gera er, at siga okkum hvat tú ynskjur og um tú ikki
veist akkurát, so kunnu vit eisini vegleiða teg.
Veitari okkara, Medicsport, bjóðar dygdargóða og hágóðsku
venjingarútgerð til eitt hvørt venjingarhølið. Størsti parturin av
útgerðini er av merkinum Cybex, sum vit eisini brúka í okkara egnu
hølum og eru rættuliga glað fyri. Cybex er eitt hágóðsku merkið,
har tú veruliga merkjur góðskuna, tú fært eina gevandi venjing og
eitt jaligt upplivilsi.
Ynskjur tú at hoyra meiri, set teg so í samband við okkum á
teldupost rune@vaelvera.fo


text:
Tvey ára sáttmála til ungan leikara
TB | 12/02/13
TB skrivaði í farnu viku undir sáttmála við tríggjar av lokalu leikarunum, umframt ein tvøramann í útlegd, ið komin er frá grannunum úr FC Suðuroy. Hóast teir allir eru týdningarmiklir og spennandi leikarar, so er ein teirra, sum vit fara at leggja serligan dent á hessaferð. Talan er um bert 16 ára gamla Rógva Kárason, sum við einum fantastiskum hugburði, og ikki minni arbeiðsinnsatsi, veruliga hevur gjørt vart við seg í vetur. Hinir leikararnar eru; brøðurnir Tórur og Dan Mortensen og Tóki Brattalíð, ið júst er komin úr FC Suðuroy.
Fyrimyndarligur hugburður
Tað er ikki vanligt, at TB ger tvey ára sáttmála við bert 16 ára gamlar leikarar, men við Rógva Kárason varð mett, at hetta var eitt gylt høvi. Rógvi brennir veruliga fyri sínari ítrótt, og er serstakliga ágrýtin. Hann vísur fyrimyndarligan at- og hugburð til allar samlingar hjá hópinum, tað verið seg til venjing ella dyst. Rógvi er harafturat, og ikki av minni týdningi, sera dugnaligur fótbóltspælari. Hann hevur gott eyga fyri spælinum, og tekniskt er hann heilt væl fyri. Felagið sá tað tískil sum eina sjálvfylgju, at bjóða evnaríka unglinginum úr Trongisvági ein tvey ára sáttmála. Tað er við stórum spenningi, at vit fara at fylgja Rógva framyvir.
Trúgvir tænarar longja
Tórur og Dan Mortensen hava í mong mong ár verið undangongumenn, tá tað er komið til at kempa og at ganga undan á vøllinum. Teir eru nú komnir nakað upp í árini, men passandi við teirra ágrýtni og góða arbeiðsmoral, so longja teir báðir við barndómsfelagið.
Dan er, við sínum 352 dystum, tann leikarin, ið hevur umboðað besta liðið hjá TB flestar ferðir, og ikki nokk við tí. Hann er eisini bert tvey mál frá at verða málkongur í felagnum. Fyribils eigur Óli Johannesen tó hendan heiður, við heili 80 málum. Dan hevur higartil skotið 78 mál.
Tað skal tó eisini nevnast, at Einar Petersen eisini hevur skotið 78 mál fyri TB, men fleiri av málunum eru skotin fyri næstbesta lið felagsins.
Eldri beiggi Dan, Tórur Mortensen hevur gamaní ikki skotið eins nógv mál, men síðan brøðurnir báðir byrjaðu at spæla fyri besta liðið hjá TB, afturi í 1994, hava báðir verið dyggir stuðlar hjá aldursforsetanum. Never say die hugburður teirra er ein ótømandi inspiratiónskelda, ið teir ungu leikararnar gera klókt í, at leggja sær í geyma.
Røtur av Tvøroyri
Hann hevur fingið sín fótbóltsuppvøkstur í grannafelagi okkara, FC Suðuroy, men nú er hann komin til felagið, ið pápin byrjaði sín fótbóltsuppvøkstur. Talan er um 19 ára gamla Tóka Brattalíð, ið er sonur fyrrverandi TB leikaran, Jens Petur Brattalíð. Tað er tískil ikki so løgið, at drongurin velur at royna seg í heimbygd pápa síns. Umstøðurnar eru vorðnar so framúr góðar inni við Stórá, bæði hvat leikaratilfeingi, og, ikki minst, umstøðum kring vøllin viðvíkur, so tað dregur sjálvandi eisini. Í Tóka hava TB ein ágrýtnan, kvikan og útfordrandi leikara, sum eisini javnan finnur vegin fram til málið. At hann bert er 19 ár, merkir sjálvandi, at hann hevur mong ár frammanfyri sær, og spennandi verður at fylgja gongd hansara í TB. Vælkomin Tóki, og bestan byr framyvir.
Aðrir leikarar hava eisini valt at flyta frá FC Suðuroy til TB í ár, men hesir verða umrøddir í aðrari grein, sum væntandi verður klár einaferð í næstu viku. Tó skulu tit hervið verða ynsktir hjartaliga vælkomnir.


text:
Spesialskúlin, ella Statens skole for høre- og talelidende, ið hann kallaðist, byrjaði virki sítt í Havn 15. oktober 1962.
Stigtakarin til skúlan var Ditlev Olsen, og at byrja við vóru bert tveir lærarar, skúlastjórin Ditlev og konan Margit. Í skúlanum gingu 6 næmingar, og allir vóru deyvir og tunghoyrdir, men rættiliga skjótt kom skúlin eisini at vera fyri onnur børn við serligum tørvi.
Spesialskúlin í Havn varð frá byrjan av ein danskur skúli undir Sosialmálaráðnum.
Í 1971 varð uppskot lagt fyri Føroya Løgting um at byggja ein serskúla, og í 1976 stóð nýggjur og snotuligur Spesialskúli liðugur at taka í nýtslu á Frælsinum. Skúlin, ið kom at eita Skúlin á Trøðni, var ein sjálvsognarstovnur við einum 5-mannastýri.
Danski staturin skuldi bera 75% av útreiðslunum, og føroyingar skuldu gjalda 25%
Skúlabygningurin er sera væl skikkaður til skúlatørvin. Hann er bygdur upp í lonir, soleiðis at næmingar, ið hóska saman, kunnu vera saman í bólki. Mitt í skúlanum er ein høll, har næmingarnir kunnu savnast, og har kunnu stór tiltøk haldast. Fram við miðhøllini lógu upprunaliga fakhølini: smíð, evning og handarbeiði.
Við rørsluhøllini og venjingarhylinum, lyftum og góðum toilettviðurskiftum, er skúlin sera væl egnaður sum serskúli.
Fram til 1988 var skúlin sjálvsognarstovnur undir danska Sosialmálaráðnum. Skúlin hevði stjóra og varaskúlastjóra, og eitt stýri hevði yvirumsjón. Ein visitatiónsnevnd var fyri skúlan. Í henni sótu umboð fyri skúlan, almannaverkið, skúlaverkið og landslæknan.
Næmingarnir, ið gingu í skúlanum, vóru millum 0 og 21 ár. Serbarnagarður var í einari lon, og hinar lonirnar vórðu nýttar til skúla. Okkurt árið vóru upp ímóti 130 næmingar á skúlanum, ið komu úr øllum landinum. Tvey næmingaheim hoyrdu til skúlan, har næmingar av bygd kundu búgva.
Tali- og hoyriviðgerð og kanning og viðgerð av afasisjúklingum er eisini farin fram á skúlanum. Tali- og hoyrilærarar av skúlanum hava eisini givið afasiviðgerð á Landssjúkrahúsinum. Skúlin tók sær eisini av hoyritólum til øll tunghoyrd í Føroyum.
Í 1988 varð heildarveitingin úr Danmark sett í verk, og serforsorgin kom á føroyskar hendur, somuleiðis Skúlin á Trøðni. Skúlin helt tó fram sum sjálvsognarstovnur.
Í 1990 samtykti landstýrið, at Skúlin á Trøðni skuldi gerast ein almennur skúli innan føroyska fólkaskúlan. Skúlin var nú ikki longur sjálvsognarstovnur, og visitatiónsnevndin varð tikin av.
Lærararnir gjørdust føroyskir løntakarar og blivu limir í Føroya Lærarafelag.
Í 1991 flutti Sernámsfrøðiliga Ráðgevingin inn á Skúlan á Trøði. Sernámsfrøðiliga Ráðgevingin og Skúlin á Trøðni høvdu tó hvør sína játtan á fíggjarlógini fram til 1998.
Í 1998 bleiv Skúlin á Trøðni avtikin sum egin skúli og bleiv lagdur undir Sernámsfrøðiligu Ráðgevingina, ið nú kom at eita Sernámsdepilin, og tá bleiv serbarnagarður skúlans niðurlagdur. Á fíggjarlógini 1998 var bert ein játtan, og Skúlin á Trøðni var nú ein skúladeild undir Sernámsdeplinum.
Men nýggja skipanin, har skúlin var vorðin partur av eini ráðgeving/fyrisiting royndist ikki væl, og í mai 2005 varð nýggj løgtingslóg um serskúla viðtikin, og kom Skúlin á Trøðni aftur á fíggjarlógina sum sjálvstøðugur skúli við stjóra, stýri og upptøkunevnd.